Икки йил ичида тўрт нафар мураббийга чиқиш эшикларини кўрсатган "Сурхон" ниҳоят мутахассисга ёлчидими? / CHAMPIONAT.asia\n06:40ЛаЛига. "Барселона" - "Бетис" 0:1 0 06:35АПЛ. "Уотфорд" - "Манчестер Сити" 1:3 0 06:30АПЛ. "Вулверхэмптон" - "Ливерпуль" 0:1 0 06:25АПЛ. "Саутгемптон" - "Брайтон" 1:1 0 06:20АПЛ. "Ньюкасл" - "Бернли" 1:0 0 06:15Бундеслига. "Байер" - "Гройтер Фюрт" 7:1 0 06:10А Серия. "Милан" - "Салернитана" 2:0 0 06:05ЛаЛига. "Севилья" - "Вильярреал" 1:0 0 06:00АПЛ. "Вест Хэм" - "Челси" 3:2 0 03:03Лига 1. Вейналдумнинг сўнгги дақиқалардаги голи ПСЖни мағлубиятдан қутқариб қолди 8 02:56Ла Лига. "Реал Мадрид" "Реал Сосьедад" устидан ишончли ғалаба қайд этди. Йович гол уришга эришди 17 02:49А Серия. Голларга бой ўтган ўйинда "Аталанта" меҳмонда "Наполи" устидан ғалаба қозонди 3 00:54Ла Лига. "Атлетико" ўз уйида "Мальорка"га имкониятни бой бериб қўйди 3 00:46АПЛ. "Манчестер Сити" "Уотфорд" устидан ғалаба қозониб турнир жадвалида биринчи ўринга кўтарилиб олди 4 00:35Бундеслига. "Бавария" муросасиз кечган баҳсда "Боруссия Д"ни мағлуб қилди. Левандовскидан дубль 18\nИкки йил ичида тўрт нафар мураббийга чиқиш эшикларини кўрсатган "Сурхон" ниҳоят мутахассисга ёлчидими?\nТеглар : Андрей МикляевШавкат АбдухўжаевИлҳом МўминжоновБахтиёр АшурматовБаҳром ҲайдаровРавшан ҲайдаровВладимир Андреев"Сурхон"\nХабарингиз бор, тажрибали мутахассис Равшан Ҳайдаров яқинда Термизнинг "Сурхон" жамоасига бош мураббий этиб тайинланди.\nБу эса жорий мавсум ҳисобидан тайинланган учинчи мураббийдир. Дастлаб илк турларда Шавкат Абдухўжаев бош мураббий сифатида матбуот анжуманларида қатнашган бўлса, кўп ўтмасдан "Нефтчи"даги фаолияти билан танилган Баҳром Ҳайдаров "Сурхон"га бошчилик қиладиган бўлди. Бироқ, ўйин ҳам, натижа ҳам ўхшамагач Баҳром Ҳайдаровга чиқиш эшиклари кўрсатилди. Мен ҳозир мураббийларни алмашиши сабаблари ва омиллари ҳақида тўхталиб ўтмоқчи эмасман. Гап жамоа бошқарувига келганига кўп бўлмаган Равшан Ҳайдаров ҳақида кетмоқда. Хўш ушбу мутахассиснинг келиши жамоада нимани ўзгартирди? Келишув қанчалик омадли бўлади? Равшан Ҳайдаров "Сурхон" билан нималар қила олиши мумкин? Қуйида бирма-бир мазкур саволларга биргаликда жавоб излаб кўрамиз.\nҲар қандай мураббий янги жамоага келганида дарҳол ўзгаришларга қўл урмайди. Қолаверса мавсум ўртасида бунинг иложи ҳам йўқ. Бироқ, мураббий қўл остидаги жамоанинг руҳиятини керакли кўрсатмалари билан ўзгартира олиши мумкин. Равшан Ҳайдаров "Сурхон"ни ниҳоятда қийин шароитда қабул қилиб олди. Бунга шубҳамиз йўқ. Чунки, термизликлар охирги ўйинларда мағлубиятлар гирдобига тушиб қолган, футболчиларнинг эса кайфияти ҳаминқадар эди. Бундай ҳолатда ҳеч бир мутахассисга осон бўлмайди. Олдинда уларни "Локомотив" билан ўйин кутар, Равшан Акмаловични олдида жамоани навбатдаги турга тайёрлаш учун икки кунгина вақт бор эди, холос. 48 соат ичида тажрибали мутахассис услуб ва фалсафа, талабларини сингдира олмаслиги тайин. Бироқ, кўпгина жаҳон тажрибасидан маълумки қисқа муддатда мураббийлар асосан руҳият масаласига эътибор қаратишади ва керакли гапларни айтишади. Услуб ва фалсафани жамоадагилар ўзлаштириши учун эса бир неча кун эмас, бир неча ой талаб қилинади, бу ҳақида гап бўлиши мумкин эмас. Равшан Ҳайдаров қандай жамоага келганини жуда яхши билади, бундай шароитга у биринчи маротаба тушаётгани йўқ. Боз устига "Сурхон"даги аксарият футболчилар унга бегона эмас. Демак, "Локомотив" билан ўйин ҳақида фикр юритадиган бўлсак, жамоа шу куни кутганимиздан ҳам яхшироқ ўйнади. Жамоада янги мураббий иш бошлагани яққол сезилиб турди. Футболчиларнинг ҳаракатларида креативлик, мазмун кўринди.\nОлдинги чизиқ вакиллари ўзларини анча эркин ҳис қилган ҳолда тўп тепишди. Тўғри, бирон услуб кўзга ташланмади. Лекин, футболчиларнинг майдонга қайта янги куч ва мотивация билан тушганлиги билинди. "Андижон" билан ўйинда жамоа аъзолари меҳмонда тўп тепганига қарамасдан ўйинни ўз қўлига олишди ва биринчи рақам остида ҳужмкор футбол кўрсатишди. Аслида таркибдаги аксарият футболчилар ҳужмкор услубга мослашган. Ҳусниддин Ғофуров, Шерзод Каримов, Александр Касьян, мана шу триодан ажойиб ҳужум учлигини ҳосил қилса бўлади. Фақатгина қанот ярим ҳимоячилари яъни вингерлар Касьянни тўп билан таъминлаб турса бўлгани. Каримов ва Ғофуров бундан кейинги турларда янада ёрқинроқ тўп тепишларини кутиб қоламиз. Равшан Ҳайдаров "Андижон" билан учрашувгача бўлган даврда нима истаётганини ва нимани хоҳлаётганини шогирдларига сингдира олган. Бир сўз билан айтганда Равшан Ҳайдаров жамоага янги қон ва эркинлик олиб кира олди. Унинг услуби ҳам шунақа. Майдонда футболчиларга эркинлик беришни ва уларнинг кучли томонидан унумли фойдаланишни маромига етказа оладиган кам сонли мутахассислардан биридир. Олимпия терма жамоасида, ёшлар терма жамоасида бунга бир неча бор гувоҳ бўлганмиз. Биз ҳимоядан туриб ўйнайдиган Кореяга қаршими ёки Япониями, Австралиями ҳар қандай жамоага қарши ўйинчиларни тўғри тайёрлай олганлигини натижалардан ҳам билса бўлади. Мана шу нарсани у "Сурхон"да ҳам жорий этишини кутиб қоламиз. "Сурхон"да потенциал жиҳатдан кучли футболчилар, иқтидорли ёшлар бор. Фақат уларни кучли томонларини юзага чиқариб бера оладиган мураббий етишмаётган эди. Тўғри майдонда футболчилар ўйнайди. Улар ҳам мураббийнинг режасидан ва берган кўрсатмасидан келиб чиқиб тўп тепишини унутмаслик лозим.\nРавшан Ҳайдаровни келиши жамоа учун қай даражада омадли эканлигини билиб олиш учун камида биринчи давра якунланишини кутишимиз керак. Тажрибали мутахассис ошпаз каби бор масаллиқдан қандай таом пиширгани каби, айни пайтдаги бор футболчилардан нималар қила олишини билишимиз учун бир мунча сабр қиламиз. Лекин, Ҳайдаров "Сурхон"да ажойиб жамоа туза олишига шубҳамиз йўқ. Фақат озгина вақт ва мураббийга эркинлик бериш керак, тамом. Равшан Ҳайдаров терма жамоада Самвел Бабаянни, Таиланддаги Осиё чемпионатида эса Друловични соясида қолиб кетди. Агарда уни ўзига қўйиб берса, ишига ҳеч ким аралашмаса "Сурхон"да маҳаллий футболчилар билан ажойиб натижаларга эришиши мумкин, бир нечта ёш футболчиларни кашф қилиб, иқтидорини юзага чиқаришга ҳам қодир. Натижа йўлида эса клуб раҳбарлари бироз қаноатлироқ бўлиши лозим. Агарда "Сурхон" чиндан ҳам проффессионал мақомда юқори марраларни кўзласа бошқарувчини алмаштиришни тўхтатиши ва бир мутахассисга мавсум якунига қадар имконият бериши керак. Бу менинг шунчаки қарашларим. Бугунга қадар жамоада олти нафар мураббий бошқарди Ўтган мавсум бошида Илҳом Мўминжонов, у дисквалификацияга учрагач Андрей Микляев, сўнг Бахтиёр Ашурматов якунда Владимир Андреев билан мавсумни тугатди. Равшан Ҳайдаров билан бундай ҳолат такрорланмаслигига умид қилиб қоламиз.\nАбдулазиз Искандаров тайёрлади.\nА Серия. "Рома" ўз майдонида "Интер"га йирик ҳисобда ютқазди, Шомуродов тўлиқ ўйнади 117\nА Серия. "Рома" – "Интер": Шомуродов асосий таркибда! 45


Forum.samdchti.uz • Просмотр темы - ЁШЛАР АЖДОДЛАР РУҲИ БИЛАН ҲАМНАФАС БЎЛДИ.\nТекущее время: 20 фев 2020, 01:09\nЁШЛАР АЖДОДЛАР РУҲИ БИЛАН ҲАМНАФАС БЎЛДИ.\nbonu » 27 мар 2018, 12:30\n2018 йил 19 март куни Француз тили ва адабиёти кафедрасининг ўқитувчилари ҳамда 2-курс талабалари тарихий обидалар бўйлаб саёҳат уюштирдилар. Хусусан, Кафедра катта ўқитувчиси Атауллаева Д. ўзининг мураббийлик гуруҳи, яъни 2-курс талабалари билан Шаҳрисабзга зиёрат қилдилар. Талабаларнинг Республикамиз тарихий обидаларига бўлган қизиқиши ҳамда аждодларимиз тарихини ўрганишга бўлган иштиёқи уларни ушбу гўзал ва бетакрор куҳна шаҳарга етаклаб келди. Жумладан, соҳибқирон Амир Темурнинг она ватани ва унинг тарихига доир кўплаб маълумотлар билан талабалар яқиндан танишди ва уларнинг кўпларини ўзлари кўриб ўргандилар.\nШунингдек, институт томонидан ташкил этилган куҳна Бухоро шаҳрига саёҳат доирасида ҳам кафедра ўқитувчилари оилавий тарзда тарихий обидаларни зиёрат қилиш имкониятига эга бўлдилар. Бундай қизиқарли ва мазмунли саёҳатларни уюштирган институт касаба уюшмасига кафедра жамоаси ўз миннатдорчилигини билдиради.\n245014933_178545.jpg (61.96 KiB) Просмотров: 106\n239311745_178859.jpg (62.13 KiB) Просмотров: 106\n245109273_180017.jpg (46.75 KiB) Просмотров: 106\n238225051_351098.jpg (76.72 KiB) Просмотров: 106\nIMG_20180319_093822.jpg (108.86 KiB) Просмотров: 106\nIMG_20180319_094341.jpg (121.19 KiB) Просмотров: 106\nIMG_20180319_111731.jpg (104.04 KiB) Просмотров: 106\nIMG_20180319_132854.jpg (118.11 KiB) Просмотров: 106


ҚОБИЛ ВА ҲОБИЛ ҚИССАСИ\nОдам Ато ва Мома Ҳаво ер юзига тушганларидан кейин биргаликда ҳаёт кечира бошладилар. Энди улар жаннатдагидек истаган ноз-неъматларини топа олмасдилар. Озиқ-овқат топиш учун эртадан кечгача тер тўкиб меҳнат қилишларига тўғри келарди. Улар ёлғиз бўлганлари учун ўзларига ўхшаш инсонларни яратишини, дунёнинг ҳамма томонларига ёйилиб яшашини Аллоҳдан дуо қилиб сўрашди. Шу тариқа, Яратганнинг марҳамати билан улардан фарзандлар туғилиб, ер юзига тарқала бошлади. Бугун ер юзида яшаётган барча инсонлар Одам Ато ва Мома Ҳаво зурриётлари ҳисобланади. Уларнинг илк туғилган фарзандлари Қобил ва Ҳобилдир.\nШайтон Одам болалари орасига низо солишга, қалбларига ҳасад уруғини сочишга уринди. Ер юзида илк бор содир этилган мудҳиш жиноят ҳам айнан ҳасад туфайли амалга ошди. Қобил биродари Ҳобилни кўра олмасдан унинг жонига қасд қилди.\nҚуръони каримнинг Моида сурасида Қобил ва Ҳобил қиссаси келган . Аллоҳ таоло айтади: “(Эй Муҳаммад соллаллоҳу алайҳи ва саллам), уларга Одамнинг икки ўғли ҳақидаги хабарни ҳаққирост тиловат қилинг, ўшанда у иккови қурбонлик қилганларида бирларидан қабул қилинган, иккинчиларидан қабул қилинмаган эди. Шунда у: “Қасамки, сени ўлдирурман” деганида биродари айтди: “Аллоҳ фақат тақводорлардангина қабул қилур”. Қасамки, агар сен мени ўлдириш учун қўл чўзсанг, мен сени ўлдириш учун қўл чўзгувчи эмасман. Чунки мен бутун оламлар Парвардигори бўлмиш Аллоҳ таолодан қўрқаман. Мен сени менинг гуноҳим ҳамда ўзингнинг гуноҳинг билан қайтиб, дўзах эгаларидан бўлиб қолишингни истайман. Золимларнинг жазоси шудир. Бас, нафси унга биродарини ўлдиришни чиройли кўрсатиб (Қобил) уни ўлдирди ва зиён кўргувчилардан бўлиб қолди. Сўнгра Аллоҳ унга биродарининг мурдасини қандай кўмишни кўрсатиш учун ер титадиган бир қарға юборди. У (қарғанинг қилаётган ишини кўриб): «Менга ўлим бўлсин, мана шу қарғачалик бўла олмадимми – биродаримнинг мурдасини ўзим кўма олмадимми?!» деб надомат қилгувчилардан бўлиб қолди. Ана ўша (қотиллик) сабабли Биз Бани Исроил зиммасига (шундай фармонни) битдик: Кимки бирон жонни (ўлдирмаган) ва ерда бузғунчилик қилиб юрмаган бир одамни ўлдирса, демак, у гўё барча одамларни ўлдирибди ва кимки унга ҳаёт ато этса, демак, у гўё барча одамларга ҳаёт берибди. Ҳақиқатан, Бизнинг пайғамбарларимиз уларга (Бани Исроилга) мана шундай ҳужжатлар келтирдилар. Шундан кейин ҳам уларнинг кўплари Ер юзида (қон тўкиш билан) ҳаддан ошиб юргувчидирлар” (Моида сураси, 27-32 оятлар).\nУшбу ояти карималар Мусо алайҳиссалом қавмининг разилликлари ҳақидаги узун ҳикоядан сўнг келтирилади. Қавм у кишига эргашмадилар, балки хилоф иш тутиб, манманлик ва одобсизлик билан “Бас, боргин (эй Мусо), сен ўзинг ва Парвардигоринг улар билан уришаверинглар. Биз эса мана шу ерда ўтириб (кутурмиз)”, дедилар (Моида сураси, 24-оят).\nУшбу оятни келтиришдан мақсад, Набий соллаллоҳу алайҳи ва салламга ўз қавмларидан етган жабр-зулм ва азиятларни енгиллатиш, Пайғамбарга эргашмай, унга адоватда бўлиш, ҳудди Қобилнинг ўз биродари Ҳобилга бўлган ҳасади ва душманлиги каби эканлигини баён қилиш эди. Яъни: эй Муҳаммад, одамларга ҳақиқат билан ибрат ва насиҳат олишлари учун Одамнинг икки ўғли Қобил ва Ҳобил қиссасини тиловат қилинг. Улардан ҳар бири қурбонлик, яъни у билан Аллоҳ таолога қурбат ҳосил қилиш учун ўз молларидан садақа қилдилар. Аллоҳ Ҳобилнинг садақасини содиқ ва ихлосли бўлганлиги учун қабул қилди. Қобилнинг садақаси эса унинг нияти ёмонлиги ва тақвоси йўқлиги сабабли қабул қилинмади. Шунда у ўз биродари Ҳобилга ҳасад ва зулм билан шундай деди: Сенинг садақанг қабул қилиниб, меники рад этилганлиги сабабли, энди сени аниқ ўлдираман.\nБунга жавобан тақво ва ихлос соҳиби бўлмиш Ҳобил золим ва ҳасадгўй Қобилга шундай жавоб берди: “Аллоҳ фақат тақводорлардангина қабул қилур”. Яъни: Тоат-ибодат ва садақаларни Аллоҳ таоло фақатгина ундан ошкора ва махфий тарзда қўрқувчи муттақий бандаларидан қабул қилади, Аллоҳ берган неъматга ҳасад қилгувчи золим бандалардан эса қабул килмас, сен ҳам Аллоҳ таоло садақангни қабул қилиши учун тақводорлардан бўл! Ҳобилнинг Қобилга берган жавоби энг юксак панд-насиҳат ва иршодлардан иборатдир. Яъники, у садақани қабул қилинишида тақво ва нафсини Аллоҳ таоло рози бўлмайдиган нарсалардан тийиб юриш васила эканлигини таъкидламоқда.\nСўнгра Ҳобил ваъз-насиҳат қилишдан, ўз қалбини поклиги ва сахий, бағрикенглигини намоён этувчи сўзларга ўтади: “Қасамки, агар сен мени ўлдириш учун қул чўзсанг, мен сени ўлдириш учун қўл чўзгувчи эмасман. Чунки мен бутун оламлар Парвардигори бўлмиш Аллоҳдан қўрқаман”. Яъни: Ҳобил Қобилга ўзаро биродарлик ҳақларини эслатиб шундай деди: Агар сен мени зулм ва ҳасад қилиб ўлдирмоқчи бўлсанг, мен сени ўлдиришга қодир бўлсам-да, бундай қилмайман, чунки мен оламлар Рабби бўлмиш Аллоҳ таолодан қўрқаман, У мени сенга қарши қўл чўзганимни кўриб қолишидан чўчийман. Зеро, бировни ноҳақ ўлдириш катта гуноҳдир, хусусан агар бу икки ака-укалар ўртасида содир бўлса…\nҚобил “Сени ўлдирурман” дея қасам ичди, Ҳобил ҳам бировни ўлдиришдан тийилиши учун қасам ичди. Шу ерда икки ака-ука ўртасида ахлоқ-одоб ва табиат жиҳатидан катта фарқ борлиги кўзга ташланади.\nШундан сўнг Ҳобил насиҳат қилишда бошқа услубга ўтди, яъни ноҳақ қотиллик қилувчиларнинг тақдири ёмон бўлишини айтиб ўтди: “Мен сени менинг гуноҳим ҳамда ўзингнинг гуноҳинг билан қайтиб, дўзах эгаларидан бўлиб қолишингни истайман. Золимларнинг жазоси шудир”. Яъни: Ҳобил Қобилни огоҳлантириб деди: Аллоҳ таоло сенга фақат тақводор бандаларидангина қабул қилишини баён қилди, сен улардан бўлгин, мен сенга биродарлик ҳақларини эслатдим, сени ўлдиришдан мени тўсаётган нарса Аллоҳ таолодан қўрқувим эканлигини ҳам айтиб ўтдим. Охири сенга айтаманки: Мен сени Аллоҳ таолога зулм ва ҳасад туфайли қотиллик гуноҳингни кўтарган ҳолатингда Аллоҳ таолога қайтишлигингни хоҳлайман ва шу гуноҳинг туфайли охиратда жаҳаннам эгаларидан бўласан, бу адолатли ҳукм, ҳамда ўз нафсларига ва ўзгаларга зулм қилгувчи кимсаларнинг жазосидир.\nҲикоянинг шу еригача Ҳобил ўз акасига бир қанча ҳикматли насиҳатлар қилиб ўтди, баъзида тарғиб билан, баъзида эса тарҳиб (қўрқитиш) билан. Лекин Қобил ушбу насиҳатларга қулоқ солмай, энг жирканч ва қабиҳ жиноятга қўл урди. Келаси оятда у ҳақида айтиб ўтилади: “Бас, нафси унга ўз биродарини ўлдиришни чиройли кўрсатиб (Қобил) уни ўлдирди ва зиён кўргувчилардан бўлиб қолди”.\nҚуртубий “Бас нафси унга чиройли кўрсатиб…” жумласини қуйидагича тафсир қилади: “Нафси бу ишни қилишга уни васваса қилди, руҳлантирди ва ўз биродарини ўлдиришни осон қилиб кўрсатди ва Қобил бу ишни қилди”.\nЯъни: Қобил эшитган насиҳатларни унутди, нафси унга ўша оғир жиноятни зийнатлаб қўйди, уни ўлдирди ҳамда дунёю охиратда хасрат қилгувчилардан, зиён кўргувчилардан бўлиб қолди. Унинг дунёда ҳасрат қилгувчилардан бўлиб қолишига сабаб, у ўз укасини ўлдирди, ака-ука бир-бирига суянчиқ, ёрдамчи, у ана ўша нарсадан айрилган эди. Охиратда хасрат қилгувчилардан бўлиб қолишига сабаб эса, у оғир жиноят, яъни одам ўлдиришдек манфур бир гуноҳ ишга қўл урганди.\nКейинги оятда ака ўз укасини ўлдирганидан сўнг нима содир бўлганлиги айтилади: “Сўнгра Аллоҳ унга биродарининг мурдасини қандай кўмишни кўрсатиш учун ер титадиган бир қарға юборди. У (қарғанинг қилаётган ишини кўриб): “Менга ўлим бўлсин, мана шу қарғачалик бўла олмадимми – биродаримнинг мурдасини ўзим кўма олмадимми?!” деб надомат қилгувчилардан бўлиб қолди”. Яъни: Қобил энг жирканч жиноятни содир этгач, қаршисида бир мурда ётганини кўриб, уни нима қилиш ҳақида боши қотиб қолди – ҳайрон бўлди.\n“Сўнгра Аллоҳ унга ер титадиган бир қарға юборди”. Яъни: Аллоҳ таоло тумшуғи ва оёқлари билан ер кавлайдиган бир қарғани осмондан туширди. Мақсад ушбу қотилга мурдани қандай кўмишни ўргатиш эди. Яъни: Ҳобил жасадининг ҳиди бузилмаслиги ёки ҳайвон ва қушларга емиш бўлмаслиги учун унинг жасадини тупроққа кўмиш кўрсатилди. Шу ерда Қобил қилиб қўйган оғир гуноҳи учун ҳасрат ва надоматлар айтади: “Менга ўлим бўлсин, мана шу қарғачалик бўла олмадимми – биродаримнинг мурдасини ўзим кўма олмадимми?!” Яъни: Менинг айёрлигим шу қарғачалик бўлиб, ўз укамнинг жасадини тупроққа кўмишимга қодир қилмадими? У қушларнинг энг паст табақасидан, мен эса ақлли одамман-ку?! У ўзига ушбу саволларни бериб, ўша қарғачалик бўла олмагани учун “надомат қилгувчилардан бўлиб қолди”.\nБу Қуръони Каримда ҳикоя қилинган Одамнинг икки ўғли: Қобил ва Ҳобил қиссасидир. Тадаббур қилиб кўрган одам унда кўпгина ҳикмат ва ибратларни кўриши мумкин. Улардан энг асосийлари:\n1. Ушбу қисса Қуръони карим Аллоҳ таолонинг даргоҳидан нозил қилинганига далиллардан бири, чунки бу ва шунга ўхшаш қассаларни Расулуллоҳ соллаллоҳу алайҳи ва саллам аввал билмас эдилар, Аллоҳ таоло у зот соллаллоҳу алайҳи ва салламга ўта балоғат, фасоҳат ва таъсирли услубда ҳикоя қилмоқда, токи ақл эгалари ундан ибрат олсинлар: “Албатта бу ҳақ-рост қиссадир. Ва ҳеч қандай тангри йўқ, фақат Аллоҳнинг Ўзи бор. Ва албатта Аллоҳнинг Ўзигина қудрат ва ҳикмат Эгасидир” (Оли Имрон сураси, 62-оят).\n2. Аллоҳ таолога тақво қилиш, ихлосли ва яхши ниятли бўлиш ибодатларнинг қабул бўлиши учун васила экани. Шунингдек, Аллоҳ таоло Ҳобил тилидан бизга ҳикоя қилади, у ўз акаси Қобилга насиҳат қилар экан, шундай деди: “Аллоҳ фақат тақводорлардангина қабул қилур”.\n3. Ҳар бир замон ва маконда одамлар ичида Аллоҳ улардан рози ва улар ҳам Аллоҳдан рози бўладиган яхшилар, тўғри йўлни кўрсалар, уни четлаб ўтувчи, залолат йўлини тутувчи ёмон тоифадаги кишиларнинг бўлиши. Яхши кишиларни Қуръон ҳикоя қилганидек Ҳобил мисолида кўришимиз мумкин. У ўз акасига ҳикматли насиҳатлар қилди. Аввало, амали қабул бўлиши учун Аллоҳга тақво қилишга чақирди, иккинчидан, биродарлик ҳақларига, у тақозо этадиган нарсаларга риоя этишга ва учинчидан, одам ўлдиришдек бир манфур жиноятни содир этмасликка даъват қилди. Аммо, ёмон тоифадаги кишиларни Қобил мисолида кўриш мумкин. У золим, ҳасадгўй, нафратчи инсон эди, укасининг насиҳатларига қулоқ илмади, балки ундан жоҳиллиги устун келиб, ўз ҳасади ва ғиллу-ғашларини “йўқотиш” мақсадида уни ўлдирди.\n4. Агар инсон ҳасад иллатига гирифтор бўлса, нафси уни ҳалокат сари етаклайди, адоват, гуноҳ, туғён ва залолатни унга зийнатлаб кўрсатади. Ушбу қиссадан очиқ-ойдин кўришимиз мумкин, Қобилнинг Ҳобилга бўлган ҳасади, уни ўз укасини ўлдиришга ундаган энг асосий сабаблардан бири бўлди. Ушбу қотиллик ер юзидаги илк маротаба содир этилган жиноят эди.\nАлусий айтади: Муслим ва Бухорий Абдуллоҳ ибн Масъуд розияллоҳу анҳудан ривоят қилади: Расулуллоҳ соллаллоҳу алайҳи ва саллам шундай деганлар: “(Ер юзида) илк бор Одам фарзанди (Ҳобил) зулм билан ўлдирилди, шунинг учун бу нарса қотилликни бошлаб берди”.\nАбдуллоҳ ибн Умар розийаллоҳу анҳу Набий соллаллоҳу алайҳи ва салламдан ривоят қиладилар: "Биз (Қиёматда) Одам фарзанди, қотил бўлмиш (Қобил)ни жаҳаннам аҳлининг азоблари унга бўлиб берилаётганини кўрамиз, уларнинг ярим азоби унга бўлади” (Байҳақий ва Ибн Жарир ривоят қилган).\nУшбу қиссанинг сўнггида Аллоҳ таоло шундай дейди: “Ана ўша сабабли Биз Бани Исроил зиммасига (шундай фармонни) битдик: Кимки бирон жонни (ўлдирмаган) ва ерда бузғунчилик қилиб юрмаган бир одамни ўлдирса, демак, у гўё барча одамларни ўлдирибди ва кимки унга ҳаёт ато этса, демак, у гўё барча одамларга ҳаёт берибди”. Яъни: Қобил укаси Ҳобилни зулм ва ҳасад билан ноҳақ ўлдиргани учун, Биз “Ким одамлар орасидан бир жонни ноҳақ ўлдирса, гўё у барча инсонларни ўлдирибди, кимки уларни ўлимдан қутулишига сабаб бўлса, гўёки у барча инсонларни тирилтирибди (қутқарибди)”, деб ёзиб қўйдик.\n5. Инсон бирон хато қилиб қуйгач, надомат, пушаймон қилиши ундан ўша гуноҳни кетказмайди, чунки бу ҳар бир одамга хос бўлган хислатдир, ҳар ким бир қабиҳ ишни қилиб қўйгач, афсусланиши табиий. Лекин, кимки бирон гуноҳ содир қилиб, кейин Аллоҳни эсласа, Унга чин дилдан – насуҳ тавба қилса ва ўша гуноҳлардан қайтса, Аллоҳ у бандани кечиради. Бунинг учун, яна такрорлаб ўтамиз, чин қалбдан истиғфор айтиш, тавба қилиш керак.


Буюкликнинг тамал тоши / ADOLAT ижтимоий-сиесий газетаси\nБуюкликнинг тамал тоши\nМамлакатимиз кейинги 25 йил ичида ўзига хос иқтисодий тараққиёт, ижтимоий юксалиш, маънавий тамаддун йўлини босиб ўтди. Шу давр мобайнида юртимиз янги давлат сифатида шаклланди, дунё ҳамжамиятининг тенг ҳуқуқли аъзосига айланди. Қишлоқ хўжалиги, саноат, маданият, спорт, табобат, илм-фан ва бошқа соҳалар юксак тараққий этди.\nШаҳар ва қишлоқларимиз қиёфаси замонавий, миллий меъморчилик анъаналари асосида тубдан ўзгарди. Бунёдкорлик, янгидан яратиш ҳаётимиз аъмолига айланди. Эндиликда республикамиз хорижий мамлакатлар билан нафақат иқтисодий, ижтимоий, маданий ва бошқа соҳаларда дўстона ҳамкорликларни амалга оширмоқда, балки тараққий этган чет эл давлатларининг ўзлари мамлакатимиз билан бундай муносабатларни кучайтиришга интилмоқда. Республикамизда фаолият юритаётган юзлаб қўшма корхоналар, Навоий ва Жиззахдаги иқтисодий зоналар, замонавий Ўзбек тракти ҳисобланмиш автомобиль йўлини, янги темир йўлларни барпо этиш, Қорақалпоғистон Республикаси, Тошкент шаҳри, Андижон, Қашқадарё, Самарқанд, Хоразм ва бошқа вилоятлардаги йирик заводлар, корхоналарнинг ишга туширилиши ана шу ҳамкорликларнинг ижобий натижасидир. Амалга оширилган бундай улуғвор ишларни, яратувчиликларни кўриб қалбимиз қувончга тўлади, дилимизда фахр туйғуси уйғонади.\nАна шу ютуқлар баробарида яна бир соҳада эришилган муваффақиятлар борки, бу барча улуғвор ишларнинг асосига, тамал тошига айланди десак, хато бўлмайди. Бу чорак аср ичида халқимизнинг ўзлигини англаб етиши, миллий ғурурининг тикланиши, ҳаётга муносабатда янгича дунёқарашнинг шаклланишидир. Маълумки, истиқлолнинг илк йилларидан бошлаб халқимиз, мамлакатимиз тарихини ҳаққоний ёритиш, ўтмиш меросимизни асл ҳолида тиклашга алоҳида эътибор қаратилди. Олис ўтмиш излари тадқиқ этилди. Натижада Ватанимиз ҳудудларида истиқомат қилган инсонлар милоддан олдинги даврларда Хоразм, Сўғдиёна, Бақтрия каби ўлкаларда давлатчилик асосларини барпо этганликлари аниқланди. Самарқанд, Бухоро, Шаҳрисабз, Термиз, Қарши, Хива сингари шаҳарларнинг 2500, 2700, 2750 йиллик тўйларининг халқаро миқёсда ўтказилиши мамлакатимизни дунёга инсоният учун бешик бўлган ва давлатчилик тарихини бошлаб берган ўлкалардан бири сифатида танитди. Бу олис ўтмишимизнинг улуғворлигини кўрсатди. Халқимизнинг азал-азалдан буюк, бунёдкор миллат эканлигини намоён этди. Буларнинг барчаси халқимизнинг ғурурини юксалтирди, ўзлигини янада чуқурроқ англаб етишига имкон яратди.\nАйни пайтда, истиқлол йилларида буюк аждодларимиз бўлган кўплаб алломаларнинг ҳаётини тадқиқ этиш, ижодий-илмий меросини ўрганиш, хотирасини абадийлаштиришга алоҳида эътибор қаратилди. Маълумки, собиқ шўролар даврида алломаларимиздан бир-иккитасининг номи тилга олинар, улар мероси ўша давр мафкураси асосида бирёқлама талқин қилинарди. Истилол йилларида эса ўнлаб алломалар, ижодкорлар, буюк шахслар номлари халқимиз учун янгидан кашф қилинди. Аҳмад ал-Фарғоний, Маҳмуд аз-Замахшарий, Нажмиддин Кубро, Амир Темур, Жалолиддин Мангуберди, Абу Лайс Самарқандий, Абу Мансур Мотурудий, Абдулҳолиқ ўиждувоний, Саййид Амир Кулол, Баҳовуддин Нақшбанд каби кўплаб буюк сиймолар мерослари тадқиқ этилиб, хотиралари улуғланди. Бу каби алломалар, улуғ шахслар халқимизнинг илм-фан, маданият, давлатни бошқариш ва бошқа соҳаларда етук бўлганлигини кўрсатди. Шарқда маълум ва машҳур ҳисобланган Бағдод Маъмун академияси ва Хоразм Маъмун академиясининг асосчилари ҳамда етакчилари Марказий осиёлик, хусусан, ўзбекистонлик алломалар, мутафаккирлар бўлганлигини, бу академиялар дунё илм-фани ва тараққиётида Уйғониш даврини бошлаб берганлигини жаҳон олимлари яхши биладилар, тан оладилар.\nЯна бир жабҳага эътибор беринг, ўрта асрларда илм-фаннинг қайси соҳасига назар ташласангиз, у хоҳ астрономия, тиббиёт, математика дейсизми, хоҳ алгебра, ҳандаса, кимё, мусиқа, мантиқ, геология, минерология, табиатшунослик соҳасими, буюк кашфиётларнинг аксарияти аждодларимиз номи билан боғлиқлигини кўрасиз. Ёхуд “Авесто” каби дунё китобат санъатининг илк намуналаридан бири ҳам юртимизда яратилганлигини эсланг. Ёки ислом динининг илмий асослари, манбалари, қонун-қоидалари ўлкамиздан етишиб чиққан калом илми, мантиқ илми, фиқҳ илмининг улуғ алломалари, билимдонлари томонидан тадқиқ қилинганини бир тасаввур қилинг Бугунги кунда истиқлол туфайли ана шу тарихий илмий-маърифий ҳақиқатлар ҳаётда ўз амалий ифодасини топди. Буларнинг барчаси халқимиз қалбида фахр-ифтихор туйғусини уйғотди, ғурурни юксалтирди.\nБиз бугун мустақиллик даврида босиб ўтган йўлимизга назар ташлаб “Ким эдигу ким бўлдик?” деган саволга ҳар биримиз ўзимизга хос жавоб топишга интилаяпмиз. Назаримда, биз истиқлол даврида кўп ишларни амалга ошириш билан бирга тарихимизни, қадриятларимизни, ўлмас меросимизни қайта тикладик. Юртимизнинг, миллатимизнинг буюклигидан фахрландик, ғурурландик. Халқимизнинг қадр-қимматини англаб етдик. Шунинг учун бу давр тарихга кўп улуғвор ишлар, бунёдкорликлар билан бирга миллатимизнинг ўз-ўзини англаб етиш, ғурурини тиклаш даври сифатида ҳам муҳрланажак! Булардан келиб чиқадиган хулоса битта: тарихда буюк ишларни амалга оширган халқнинг келажаги ҳам, албатта, буюк бўлади. Буюкликдан буюклик яралади.\nЎзбекистонда хизмат кўрсатган маданият ходими\nМАРКАЗИЙ САЙЛОВ КОМИССИЯСИДА...\n15 сентябрь куни Ўзбекистон Республикаси Марказий сайлов комиссиясининг мажлиси бўлиб ўтди. Уни комиссия раиси М.Абдусаломов бошқарди....\nДепутатга беписанд ҳоким\nПрезидентимизнинг “Парламентимиз ҳақиқий демократия мактабига айланиши, ислоҳотларнинг ташаббускори ва асосий ижрочиси бўлиши керак” ма...\nБуюк аждодларнинг муносиб ворислари Ватанимиз довр...\nВатанимиз мустақиллигининг 25 йиллик байрамига тўёна сифатида янграётган ҳар бир хушхабар, янгилик қалбларимизда ғурур ва ифтихор туйғуларини янада...\nХалқчил ғояларнинг амалий ифодаси...\nЎзбекистон “Адолат” СДП Норин туман кенгаши кейинги йилларда Наманган вилоят партия ташкилотининг илғор бўлинмаларидан бирига айланди....


ЎзА - Китоб – ҳаётни ўргатувчи мураббий\nКитоб – ҳаётни ўргатувчи мураббий\nПрезидентимиз Шавкат Мирзиёевнинг 2018 йил 12 майдаги “Буюк алломалар, адиб ва мутафаккирларимиз ижодий меросини кенг ўрганиш ва тарғиб қилиш мақсадида ёшлар ўртасида китобхонлик танловларини ташкил этиш тўғрисида”ги қарорини ўқиб\nАсримизга келиб ахборот-коммуникация технологиялари тараққий этди. Табиийки, бу жараёнда «энди бировнинг китоб мутолаа қилишига ишониш мушкул», деган жўн қарашлар ҳам юзага келгани бор гап. Бу ҳолат адабиёт жонкуярларини чуқур ўйга толдирди. Тинчи йўқолган заҳматкашлар бу борада турли анжуманлар, илмий-амалий семинарлар ва кўнгилочар тадбирлар уюштириб, ўзгалар фикрига қулоқ осди. Мутолаадан узоқлашаётган қатлам аҳлини манфаатли акцияларга чорлаб, уларга китоб ўқигани учун миннатдорлик совғаларини улашди. Ниҳоят узоқ баҳс-мунозаралардан сўнг кенг жамоатчиликда: «Ҳар қандай ақлни шоширадиган кашфиёт китоб мутолаасига тўсқинлик қилолмайди, аксинча, ўзгаришларнинг сир-синоатини англашда китоб асқотади», деган фикр пайдо бўлди, тўғрироғи, шакллантирилди.\nКитоб нафақат зиё масканларини ёритувчи нур, балки инсонларни камолот сари етакловчи муҳим маънавий хазина ҳамдир.\nУ инсонга маънавий озиқа берибгина қолмай, унинг тафаккурини ҳам бойитади, келажакка аниқ мақсадлар билан одимлашда мустаҳкам пиллапоя вазифасини бажаради. Шу боис, китоб кишининг яқин дўсти. Бунга оддий мисол: мактабга илк бор қадам қўйган болага устози китоб тутқазади. Ўша дақиқадан бошлаб ўқувчининг қалбида китобга бўлган меҳр уйғонади ва бу меҳр уни эзгу мақсад, юксак орзулар парвозига чорлайди.\nЁшларимиз орасида китобни севиб, уни меҳр билан қўлга олиб ўқийдиганлари билан бирга, аксинча, китобга беписандларча муносабатда бўладиган, кутубхонадан олиб, уйда ўқимасдан сақлаб ўтирадиганлари, қолаверса, бутун ўқув йили давомида китоб жавонида сақлайдиганлари ҳам йўқ эмас. Ҳозирда бундай лоқайдликка барҳам бериш чоралари кўрилиб, китобхон ўқувчи бўлиш шараф экани тарғиб қилинмоқда.\nНатижа ҳам узоқ куттирмаслиги аниқ, албатта.\nУмуман, барча турдаги китоблар инсоннинг маънан юксалишига, салоҳиятини бойитишга хизмат қилади. Бадиий китоблар кишининг сўз бойлигини оширади, теран фикрлашга ундайди. Бадиий китоб ўқишнинг фойдали жиҳатлари жуда кўп. Чунки ҳар қандай асар ўзининг ғояси, мазмуни билан инсон онгига таъсир ўтказади. Асарда кўтарилган бирор муаммо ўқувчини баҳс-мунозарага чорлаш билан бирга, уни шу мавзу юзасидан чуқур мулоҳаза юритишга ундайди. Асардаги ҳар бир қаҳрамон ҳаёти, хоҳ у ижобий ёки салбий бўлсин, инсонга маълум маънода сабоқ беради.\n“Улуғ аждодларимизнинг ақл-заковати ва бадиий даҳоси билан яратилган ноёб асарлар, хусусан, математика, минералогия, астрономия, кимё, тиббиёт, фармацевтика, меъморлик, тарих, адабиёт, санъат, илоҳиёт, фалсафа ва бошқа соҳаларга оид манбалар нафақат бизнинг халқимиз, балки жаҳон аҳлининг бебаҳо бойлиги ҳисобланади.\nАна шундай беқиёс меросимиз асосида ташкил этилган “Ёш китобхон” танловида 250 минг нафарга яқин ёш иштирок этиб, танлов ғолибларига “Президент совғаси” – енгил автомашина топширилгани ёшлар ўртасида китобхонлик маданияти ривожланишига муҳим таъсир ўтказди”, дейилади Президентимиз қарорида.\nМана, илм, бахт ва фаровонлик рамзи бўлган китоб тарғиботи шаҳар-у қишлоқларимизда кенг тарғиб қилиниб, омма ичра ёйилмоқда. Халқимиз ҳамиша китоб ўқиб, айниқса, “Алпомиш”, “Гўрўғли”, “Кунтуғмиш” каби халқ достонларидан лаззат туйиб яшаган. Бундай муҳитда улғайган фарзандлар камолида ҳам муаммолар у қадар кўзга ташланмаган. Чунки орият, мардлик, тантилик, кечиримлиликдан ибрат берувчи қироатхонлик кечалари вояга етаётган йигит-қизга тўғри йўл сари ёрқин маёқ бўлган. Авлодлар алмашинуви – халқимизнинг асрлар оша бир-бирига елкадош бўлиб яшаб келаётган фарзандлар орасида тирикчилик важида китобга бўлган эътиборни бир оз сусайтиргандек туюлди. Лекин, минг шукрки, бу ҳол бугун ортга чекинмоқда.\nБир сўз билан айтганда, адабиёт одамларнинг инсоний қиёфаси шаклланишида муҳим аҳамиятга эга. Китобхонлик тараққиётнинг янги эшигини очади, шунда фаровонлик юксалади. Зотан, Амир Темур бобомиз айтганидек: “Китоб барча бунёдкорлик, яратувчилик ва ақл-идрокнинг, илму-донишнинг асосидир. Ҳаётни ўргатувчи мураббийдир”.


Тошкент ҳайвонот боғида аёл киши қиз болани айиқлар вольерига ташлаб юборди (янгиланди) – Газета.uz\nФото: Александр Жудро\nТошкент ҳайвонот боғида аёл киши кичик қизалоқни 5 метр баландликдан айиқлар вольерига ташлаб юборди. Бола фақат тушиш натижасида жароҳат олди. Аёлнинг қилмиши сабаблари ўрганилмоқда. Ҳолат юзасидан қасддан одам ўлдиришга суиқасд қилиш моддаси билан жиноят иши қўзғатилиб, аёл ҳибсга олинган.\nLotinchada На русском языке 28 январ 2022, 19:38 Жамият\nБугун, 28 январь куни соат тахминан 12:00 ларда ёш аёл бошқаларнинг кўз ўнгида кичкина қизалоқни айиқлар панжарасига ташлади, деб хабар берди Тошкент ҳайвонот боғи матбуот хизмати.\nАёлнинг мақсади номаълум, дейилади хабарда.\n«Зузу лақабли Кавказ қўнғир айиғи ўз вольерида ётиб олиб, қизалоқни металл тўсиқдан устидан отиб юборган аёл ҳаракатларини кузатди. Меҳмонларимиз ва ходимларимизнинг уринишларига қарамасдан, аёлни тўхтатиб қолишнинг имкони бўлмади, у болани йиртқичнинг вольерига отиб юборишга эришди», — дейилади ҳайвонот боғи хабарида.\n«Зузу айиғимиз секингина зовурга тушиб, қизалоқни ҳидлаб кўрди ва ундан узоқлашди. „Йиртқичлар“ бўлими ходимлари тез ҳаракат қилишди ва айиқни ички хонага чақиришни бошлашди, айиқ ҳам қаршилик кўрсатмасдан хонага кирди», — дея қайд этилди ҳайвонот боғидан.\nБола вольердан олиб чиқилди ва ҳайвонот боғининг ҳамшираси томонидан кўрикдан ўтказилди. Қизалоқ йиртқич тишлари ва панжаларидан эмас, фақат қарийб 5 метр баландликдан йиқилиш туфайли жароҳат олган. Дастлабки кўрикда урилишлардан ташқари кўзга кўринарли жиддий шикастлар аниқланмади.\n«Бу ҳодиса айиғимиз Зузу инсонларга нисбатан дарғазаб бўлмаган, вазмин йиртқич эканлигини яққол намоён этди. Ходимларимизнинг тутқиндаги йиртқич билан тўғри муносабатда бўлганликлари, уларнинг айиққа бўлган меҳрибон ва эҳтиёткорона муносабати натижасини алоҳида таъкидлаб ўтишни ҳам истардик. Айиқ билан ишлашда ходимларимиз қўполликка йўл қўйишмайди, доим мазали егуликлар билан сийлашга ҳаракат қилишади ва унинг ҳатти-ҳаракатларини осонгина бошқара олишади, ҳатто бугунгидек фавқулодда ҳолларда ҳам», — дея таъкидлади ҳайвонот боғи маъмурияти.\nЗузу 2017 йилда Тошкент ҳайвонот боғига Баку ҳайвонот боғидан олиб келинган ва шу заҳотиёқ ўзининг очиқлиги, ўйинқароқлиги ва одамларни яхши кўриши каби жиҳатлари туфайли бутун жамоа меҳрини қозонган, дейилади хабарда.\nАйни дамда ҳуқуқни муҳофаза қилиш органлари ушбу воқеа сабабларини ўрганишмоқда. Бола шифокорлар назорати остида.\nТошкент ҳайвонот боғи қизалоққа тиббий ёрдам кўрсатиш билан боғлиқ барча ҳаражатларни ўз зиммасига олишини маълум қилди.\nВоқеадан сўнг, Бош прокуратура матбуот котиби Ҳаёт Шамсутдиновнинг сўзларига кўра, мазкур ҳолат юзасидан Жиноят кодексининг 25, 97-моддаси 2-қисми «в» банди (Қасддан одам ўлдиришга суиқасд қилиш) билан жиноят иши қўзғатилди. Гумонланувчи процессуал тартибда ушланди.\nҚизини айиқ қафасига ташлаб юборган аёлнинг руҳий касалликлар шифохонасида мажбурий даволаниши белгиланди 18 апрель 2022, 18:10\nҚизини айиқ қафасига ташлаб юборган аёлга нисбатан қўзғатилган жиноят иши судга юборилди 29 март 2022, 11:27\nАйиқ қафасига ташлаб юборилган қизалоқ шифохонадан чиқди 21 феврал 2022, 18:31\nАйиқ вольерига ташлаб юборилган қизча билан боғлиқ ҳодиса: тафсилотлар 1 феврал 2022, 19:15\nССВ онаси айиқнинг вольерига ташлаб юборган қизалоқ ҳолати ҳақида хабар берди 29 январ 2022, 11:41\nОдам Борки одамларнинг нақшидир, одам борки ҳайвон ундан яхшидир. Аллоҳнинг инояти билан йиртқич ҳайвон инсондан кўра шафқатлироқ бўла олишини яққол намоён этди Зузу айиқ, Қизалоқни Аллоҳ ўзи асрабди аёлга Аллоҳ ни ўзи ҳидоят берсин.


Юртимизда жамиятнинг барча қатламларини бирлаштирадиган фестиваллар...\n20.05.2022 15:52 0 1054\nКуни кеча Ўзбекистон тасвирий санъат галереясида «Маънавият фестивали»ни ўтказиш масалаларига бағишланган матбуот анжумани ташкил этилди. Унда маънавият фидойилари, зиёлилар, олимлар, санъат арбоблари, кино намояндалари ҳамда ҳамкор вазирлик ва идоралардан вакиллар, оммавий ахборот воситалари ходимлари иштирок этди.\nАслини олганда ушбу фестивал юртимиз учун янгилик эмас. Ўтган йили «Янги Ўзбекистонда эркин ва фаровон яшайлик!» ғояси асосида Қорақалпоғистонда 7 та, Фарғонада 6 та, Тошкент вилоятида 4 та, Сирдарёда 5 та туман ва шаҳарларда «Маънавият фестивали» ўтказилган эди. Фестивал доирасида 4 марта «Мақом кечаси» номли концерт дастурларида 10 минг дан ортиқ аҳоли қамраб олинди. Шунингдек, юртимизда ижтимоий кўмакка муҳтож, «Темир дафтар», «Аёллар дафтари», «Ёшлар дафтари»га киритилган оила вакилларини «Маърифат тур» лойиҳаси доирасида ҳудудлардаги диққатга сазовор жойлар, қадамжолар ва зиёратгоҳларга ташрифи амалга оширилди.\nФарзандлари турли соҳаларда катта ютуқларга эришган, халқаро фан олимпиадалари ва спорт мусобақаларида юқори ўринларни эгаллаган ёшлар ва уларнинг ота-оналари иштирокида «Менинг фарзандим Ўзбекистон фахри!» шиори остида 47 нафар ёш иқтидор эгаларига диплом ва қимматбаҳо совғалар билан тақдирланди. Бундан ташқари 10 дан ортиқ «Ҳунармандчилик кўргазмалари», миллий анъаналаримиз, маънавий мэросимизни асраб-авайлаш, ўсиб келаётган ёш авлодни ватанпарварлик, умуминсоний қадриятларга ҳурмат ва эҳтиром руҳида тарбиялаш мақсадида 110 та маҳалла ва овулларда 20 дан ортиқ кино намойиши ўтказилди.\nСамарқанд шаҳри Регистон майдонида «Янги Ўзбекистон — Янги Ренессанс сари!», Бухоро шаҳридаги Мир Араб мадрасасида «Янги ўзбекистонда Учинчи Ренессансга муносиб пойдевор яратилмоқда» номли республика илмий конференсиялари ўтказилди.\nЭнди мана шундай фестиваллар серияси жорий йилда ҳам ўтказилиши мақсад қилинган. Шунга асосан, Республика ишчи гуруҳи томонидан барча ҳудудларда ўрганиш ишлари олиб борилди. Фестивал ўтказишда ҳар бир ҳудуднинг ижтимоий ҳолати, ўзига хос миллий анъана ва қадриятлари ҳисобга олинди. Жойлардаги зиёлилар, олимлар, нуронийлар, турли соҳа мутахассисларнинг фикр-мулоҳазалари тингланиб, «Маънавият фестивали» дастурини ишлаб чиқишда бунга алоҳида эътибор қаратилди.\nКеча бўлиб ўтган тадбирда шу юзасидан маълумотлар берилди. Республика Маънавият ва маърифат маркази раҳбари Минҳожиддин Ҳожиматов ва бошқалар сифат ва мазмун жиҳатдан янги босқичга чиқиш, юртдошларимиз, аввало, ёшлар қалбида амалга оширилаётган ислоҳотларга дахлдорлик ҳиссини кучайтириш муҳимлигини таъкидлашди.\n– Маънавият фестивали - миллий маънавиятимизни мустаҳкамлашнинг муҳим шартларидан биридир. Ишимизни сифат ва мазмун жиҳатдан янги босқичга олиб чиқиш, юртдошларимиз, аввало, ёшлар қалбида амалга оширилаётган ислоҳотларга дахлдорлик, улар орасида ўзаро меҳр-оқибат, ҳамжиҳатлик, ватанпарварлик, шукроналик, туйғуларини кучайтириш, маҳаллаларда аҳоли кайфиятини кўтариш, уларнинг ижтимоий фаоллигини ошириш мақсадида «Янги Ўзбекистон – маърифатли жамият» шиори остида ўтказиладиган «Маънавият фестивали» доирасида 14 та ҳудудда 18 та ижтимоий лойиҳа доирасида республика бўйлаб тадбирларни амалга ошириш, илм-фан, маданият, санъат, адабиёт ва бадиий ижод каби соҳа вакилларидан иборат 500 нафардан ортиқ «Маърифат» тарғиботчилар жамияти аъзолари жалб этилади, – деди М.Ҳожиматов.\nФестивал доирасида «Учинчи Ренессанс – маърифатли жамият сари!» мавзусида конференция, аҳоли, айниқса, ёшлар орасида китобхонликни кенг тарғиб қилишга қаратилган «Маърифат улашиб», «Қадрдон мактабимга китоб совға қиламан» акциялари, «Янги Уйғониш даври китоб ва кутубхоналардан бошланади» шиори остида китоб кўргазмалари, ёзувчи ва шоирлар билан ижодий учрашувлар, «Маърифат соатлари», бой маънавий меросимиз, миллий анъана ва қадриятларимизни кенг тарғиб этиш мақсадида «Миллий қадриятлар» ҳафталиги, юртимизда фарзандлари турли соҳаларда катта ютуқларга эришган, халқаро фан олимпиадалари ва спорт мусобақаларида юқори ўринларни эгаллаган ёшлар ва уларнинг ота-оналари иштирокида «Менинг фарзандим – Ўзбекистон фахри!» шиори остида республика анжумани ҳам бўлиб ўтади.\nШунингдек, «Миллий қўшиқлар ва мақом», «Ватан мадҳи», «Бахшилар тараннумида» номли концерт дастурлари, маҳаллаларда соғлом ижтимоий-маънавий муҳит барқарорлигини таъминлаш, оилавий ажримларни олдини олиш, эрта никоҳ каби иллатларга барҳам беришни мақсад қилган «Оила – маънавият қўрғони» номли психологик суҳбатлар ташкил этилади. Шу билан бирга юртимизда имконияти чекланган бўлсада, фойдали меҳнат билан шуғулланиб, жамиятда муносиб ўрин топган ҳамда ўсиб келаётган ёш авлодга ўрнак бўлаётган юртдошларимизнинг эришган ютуқларини тарғиб этиш мақсадида «Инсон қадри» шиори остида ижтимоий роликлар тайёрланади ва «Меҳр мурувват ва саховат» тадбирлари, «Зиёлилар форумлари», жисмонан соғлом авлодни шакллантириш, аҳоли ўртасида соғлом турмуш тарзини тарғиб қилиш мақсадида «Маънавият кубоги» спорт мусобақалари ўтказилади.\nФестивал доирасида «Зиёлилар форуми» ўтказилиши ҳам белгиланган.Ўзбекистон қаҳрамонлари иштирокида «Ўзбекистон Қаҳрамонлари» ва «Маънавият. Асосий тушунчалар луғати» китобларининг тақдимоти ҳам ташкил этилади.\nБолалар учун эса «Зукко Болажон!» фотоалбоми ва «Бахтли болалик шарафига» лойиҳаси амалга оширилади. Мазкур лойиҳа давомида «Темир дафтар», «Аёллар дафтари»га киритилган оилаларнинг болалари учун концерт дастурлари ҳамда уларни қизиқтирадиган турли кўнгилочар ўйинлар бўлиб ўтади.\nАнжуман давомида Вазирлар Маҳкамаси ҳузуридаги Дин ишлари бўйича қўмита бўлим бошлиғи Фарида Абдураҳимова, Фалсафа фанлари доктори, профессор Жамила Шермуҳаммедова, Ўзбекистон тарихи давлат музейи директори Жаннат Исмоилова, шунингдек Ўзбекистон халқ артистлари Гавҳар Зокирова ва Дилором Каримовалар сўзга чиқиб ўз фикр-мулоҳазаларини билдиришди.\nТадбир давомида ёш санъаткорлар томонидан янграган миллий куй-қўшиқлар барчага хуш кайфият бахш этди.\nШунингдек, матбуот анжуманидан сўнг ўзбек миллий кулолчилик намуналари кўргазмаси бўлиб ўтди. Унда ғиждувонлик сополсоз уста Ибодулла Нарзуллаев ҳамда унинг фарзандлари, кулолсозларнинг олтинчи авлод вакилларининг ижод намуналари намойиш этилди. Миллий буюмлар анжуман иштирокчиларида катта таассурот қолдирди.\nМаънавият ва маърифат маркази «Маърифат» тарғиботчилари жамияти\nТаълим бугун, 12:35\nЖамият 23/06, 11:25


Украинанинг Славянск шаҳрида ишғолчилар Россия байроғини кўтаришди\n23 январ 2019, Тошкент вақти: 21:06\nУкраина жанубидаги Славянск шаҳар кенгаши биносини ишғол этган россияпарст гуруҳлар ҳукумат биносига Россия байроғини тикишди. Донецкдан юз чақирим шимолда жойлашган бу шаҳарда милиция бўлинмаси ва хавфсизлик идорасини ҳам қуролли гуруҳлар эгаллаб олган.\nУкраина жанубидаги Славянск шаҳрида бир неча кишидан иборат қуролланган гуруҳ милиция бўлимини ишғол этди.\nКиев расмийларига кўра, гуруҳ қуролларни қўлга киритиш мақсадида туман милиция бўлимини босиб олган. Бўлимда йигирмадан зиёд автомат ва бошқа турдаги қуроллар борлиги айтилади.\nИшғолчилар ҳеч қандай талабни илгари сурмаган. Украина ички ишлар вазири Арсен Аваковнинг Фейсбук тармоғида ёзишича, милиция бўлимига ҳужум қилганлар камуфляж кийимидаги қуроллилардир.\n- Уларга қарши қайтъий чора кўрилади, чунки намойишчилар ва террорчилар орасида фарқ бор, - деб ёзди Аваков.\nУкраинанинг Славянск шаҳрида номаълум қуроллилар милиция бўлимини ишғол қилди\nСлавянск Украинанинг Донецк шаҳридан юз километр шимолда жойлашган. Бу шаҳарда 130 минг одам истиқомат қилади.\nХабарларга кўра, туман ҳокимияти биноси ва хавфсизлик идорасини ҳам россияпараст гуруҳлар ишғол этган.\nШаҳар кенгаши биносига улар Россия байроғини тикишган. Ҳозир Украина расмийлари милиция бўлимини босиб олган гуруҳ билан сўзлашувлар олиб бормоқда. Украина ҳукумати шаҳарга махсус кучларни киритган.\nАйни пайтда Славянскдан 100 чақирим жанубдаги Донецкда шаҳар маъмурияти, хавфсизлик идоралари биноларини эгаллаган россияпараст намойишчилар Россияга қўшилиш бўйича референдум ўтказилишини талаб этмоқда.\nКиев Россия ҳукуматини Украинадаги айирмачиларга дастак бераётганликда айблаган.\nРасмий Москва Украинадаги ҳодисаларда қўли йўқлигини билдирган. НАТО маълумотларига кўра, ҳозир Россия қўшинларини Украина чегарасига жамлаган.\nУкраина шарқидаги Донецк шаҳрида бир қанча маъмурий бинолар россияпараст айирмачилар тарафидан ишғол қилинаркан, мамлакат муваққат президенти Александр Турчинов Донецк вилояти хавфсизлик бошқармаси раҳбари Валерий Ивановни лавозимидан бўшатди.


iPhone 8 ва iPhone 8 Plus: Жаҳоннинг биринчи рақамли смартфонлари - Terabayt.Uz\nHuawei P20 Lite смартфони тавсифи: флагманларга муносиб рақиб\n2017 йилнинг 12 сентябрида смартфон оламининг "тош-тарозиси" бўлмиш Apple корпорацияси "Стив Жобс театри"да юбилей айфони билан бирга, iPhone 8 ва iPhone 8 Plus флагманларини ҳам тақдим қилди.\nКўпчилик iPhone 8 борасида ҳам баҳсли мунозарани яхши билади: нега у шу ном билан аталди ҳамда нега уни "7S" деб номлашмади. Бундан ташқари эксперт ва фойдаланувчилар ўртасида бир савол юзага келди: аввалги йилги моделлардан унчалик фарқ қилмайдиган iPhone 8 модели ўзи нега керак эди? Айниқса, iPhone X – тубдан ўзгарган дизайндаги флагман тақдим қилингандан кейин ким ҳам эскича кўринишдаги iPhone 8 моделини харид қилар эид.\n«Хўш, нима олсам экан, iPhone 8 олсаммикан ёки бир-икки ойдан кейин чиқадиган iPhone X флагманини кутсаммикан?» Бу саволни кўп эшитдик. Бу саволга жавоб беришнинг ўзи бир маҳорат :)\nКўпчилик iPhone X флагманини кутди ва уни харид қилди. Бироқ «саккизлар» билан танишар эканмиз, уларни кашф қила бошладик ҳамда харид қилиш учун бир қатор сабабларни топдик.\nЭҳтимол, iPhone SE моделининг муваффақиятини яхши эслай оларсиз? Гарчи унинг дизайни аввалги моделларни эслатган бўлса ҳам, янги камера ҳамда янги процессорга эга бўлган бу жажжи смартфон тез орада тилларга тушган ва яхши сотилган эди. Ҳозир ҳам унинг савдоси ёмон эмас.\nБугун сиз ўрганишга киришган iPhone 8 моделини ишлаб чиқаришдан кўзланган мақсад ҳам худди шундай – смартфон форм-фактори ўзгармаган ва кўпчилик бундай шаклга ўрганиб ҳам қолган. Кучли процессор ўрнатилган бўлса ҳам, нарх аввалгидай қолган. Бу кўпчиликни хурсанд қилади, албатта.\nУмуман олганда, iPhone 8 барибир iPhone X соясида қолди. 2017 йилнинг охирларида кучли флагманга нисбатан танқислик юзага келганида эса, iPhone 8 ҳамда 8 Plus моделлари яхши сотилди.\nДизайн, эргономика ва дастурий таъминот\niPhone 8 моделларида аввалги дизайн сақланиб қолган – олд панел кўринишидан iPhone 7 моделини эслатиб туради. iPhone 8 ҳамда iPhone 8 Plus моделларидаги бош ўзгариш сифатида орқа панел юзасининг шишадан ишлангани бўлди. Сўнгги марта компания тариида iPhone 4/4S моделларида шундай жиҳатга эга бўлишган. Бешинчи авлод айфонларидан бошлаб эса компания смартфонларида металл корпусдан фойдаланилган. Фақат iPhone 5C бундан мустасно.\nИккала флагманларнинг ҳам олд ва орқа корпуси махсус -- 7 қаватли ўта пишиқ шишадан тайёрлангани эълон қилинди. Орқа панелнинг шиша хомашёсидан тайёрланганини компания айфонларда симсиз қувватлаш технологиясини татбиқ қилаётганини англатади – металл панелда бунинг иложи йўқ. Ёки Apple буни уддалай олмаган.\nКорпус атрофи бўйлаб тортилган ром-синч алюминийдан тайёрланган. Дарвоқе, смартфон уч рангли корпусда ишлаб чиқарилмоқда – тилла, кумуш ҳамда «самовий кулранг». Охирги талқинни қора рангли дейиш мумкин. Кўпчиликнинг фикрича, айнан ана шу талқин яхши сотилмоқда. Бироқ оқ ёки тилла ранг корпуснинг орқасидаги шиша панеллар бармоқ изига у қадар ўч эмаслиги ҳам диққатга сазовор. Смартфон доғларга қарши олеофоб плёнка билан қопланган бўлса ҳам, қорамтир корпусда бармоқ изи яққол сезилади.\nКорпусдаги бошқарув элементларининг ўрнашуви ҳам ўзгаришсиз қолган. Юқори қисм бўм-бўш ва қуйи қисмда Lightning порти, унинг ёнида динамик ҳамда микрофон мавжуд. Охирги марта iPhone 6 ва 6S моделларининг қуйисидан жой олган мини-жек айдио қулоқчин туйнуги янги моделларда яна йўқ. Афтидан, Apple ўз қароридан қайтмайди.\nЎқинг: Қуввати узоққа етадиган смартфонлар (19 май), уларнинг юртимиздаги нархлари\nКорпуснинг чап қисмида иккита бошқарув тугмаси бор, улар ёрдамида овозни бошқариш ҳамда смартфонни тезкор овозсиз тизимга ўтказиш мумкин.\nКорпус ўнг томонида эса ўчириб-ёқиш тугмаси ҳамда SIM-карта учун бўлмача бор. Бу ерда битта бўлмача бор ва қўшимча хотира учун бўлмача кўзда тутилмаган. Бу борада ҳам Apple аввалги тамойилларида содиқ қолган.\nБармоқ изи сканери ҳам аввалги каби экран остидаги марказий тугмада жойлаштирилган. Унинг ишлаши iPhone 7 моделидаги сканер билан бир хил. Уларнинг тезкорлиги ҳамда аниқлиги ҳам бир хил.\nЧанг ҳамда сув томчиларидан ҳимоя iPhone 7/7 Plus моделларидаги каби – IP67 стандарти. Яъни, смартфон бир метргача бўлган чуқурликдаги сув остида ярим соат бемалол "жон сақлайди".\nКорпус пишиқлигини текшириш ўтказилган краш-тестлар натижасига кўра, шиша панел металлга қараганда анча мўрт ва тез синувчан бўлади. Шу боис, албатта бампер ёки ғилоф олишни маслаҳат берамиз. Айтмоқчи, iPhone 7 ҳамда iPhone 7 Plus моделлари учун мўлжалланган ғилофлар ҳам бу моделларга мос келади.\nApple iPhone 8: 138.43x67.31x7.37 мм;\nApple iPhone 8 Plus: 158.50x77.98x7.62 мм.\nApple iPhone 8: 148 грамм;\nApple iPhone 8 Plus: 202 грамм.\nЯнги айфон самарадорликда барча смартфонларни ортда қолдиради. Боиси, iPhone 8'даги "юракча" – янги A11 Bionic процессоридир. Айнан шу процессор Apple iPhone X моделига ҳам ўрнатилган. iPhone 8 2 Гб, iPhone 8 Plus 3 Гб тезкор хотирага эга.\n64 бит ва 6 ядроли процессор аввалги -- iPhone 7 ва iPhone 7 Plus эга бўлган Apple A10 Fusion чипидан 25 % самарали ишлайди. Талқинидан келиб чиқиб, смартфонлар 64 ёки 256 гигабайтли доимий хотираларга эга бўлган.\nСарлавҳада бекорга мазкур гаджетларни жаҳоннинг энг кучли смартфонлари деб айтмадик. Қуйида бу девайсларнинг турли бенчмаркларда тўплаган баллари билан танишинг.\nApple iPhone 8 - 202920 балл;\nApple iPhone 8 Plus - 193297 балл.\nApple iPhone 8 - 10250;\nApple iPhone 8 Plus - 10391.\nҲозирча ҳали бирор смартфон амалда бундан юқори балл тўплаган эмас.\nApple янги айфонларда татбиқ қилган iOS 11 кўпчилик учун муҳим ўзига хослик. Continuity, яъни ўзаро боғлиқлик функцияси ҳам Apple'га хос. Мисол учун, iCloud хизмати аллақачон Apple ID қурилмалари учун ягона рўйхатдан ўтиш базасига айланган. Қолаверса, Apple фойдаланувчилари маълумотларини булутли сақлаш омборхоналарида сақлаб, уларни хоҳлаган вақтларида бренднинг бошқа қурилмаларида ҳам очиб фойдаланишлари мумкин.\niOS'га хос бетакрор жиҳатлардан бири — смс-хатларни iMessage протоколи орқали юбориш имконияти. Бу фойдаланувчи учун оддий смс-хабар юборишга ўхшаб кўриниши мумкин, бироқ гап шундаки, бу смс-хабарлар алоқа операторлари эмас, интернет-каналлар орқали манзилига етиб боради.\nАйфон операцион тизимининг янгиланишидан сўнг гаджетда қўнғироқларни автоматик равишда қабул қилиш функцияси пайдо бўлади.\nУмуман олганда, iOS 11 турли-туман функциялари билан хурсанд қилади.\nДисплей ҳамда овоз\n3Gs моделидан бошлаб, барча iPhone сифатли ва ёрқин дисплей билан таъминланган. Узоқ кутилган AMOLED матрицадан фақатгина iPhone X моделида фойдаланилган. «Саккизлар» эса IPS-дисплей билан таъминланган.\niPhone 8 – 4,7 дюймли қуюқ кристалли, 1334 × 750 пикселли дисплей (ҳар дюймда 326 та белги), iPhone 8 Plus – 5,5 дюймли, Full HD (1920 × 1080, ҳар дюймда 401 та белги) қуюқ кристалли дисплейга эга бўлган.\nДисплей ҳам танишдек: янги iPad Pro каби True Tone технологияси тасвирни ташқи кўриниш асосида акс эттиради. Мисол учун, кўчада тасвир ёрқин тус олса, ичкарида нисбатан "илиқ" рангларда тасвирланади.\nЯнги iPhone 8 ва iPhone 8 Plus дисплейи бошқа ҳеч нимаси билан аввалгиларидан фарқ қилмайди.\niPhone 8 Plus моделида максимал ёрқинлик ҳамда экран контрасти iPhone 8 моделиникидан юқори. Бир қарашда бу фарқни сезиш қийин. Ҳар иккала смартфон қуёш нури остида ҳам аниқ тасвир намойиш қилиши билан ўзига хос. Ранг ва тасвир борасида бу айфонларда бирор камчилик йўқ: рангнинг узатилиши табиий ва кўнгилдагидек.\nОвоз сифати масаласида динамикларнинг ишлаши ҳар иккала iPhone 8 моделларида "аждодлари"га нисбатан бир оз баланд. Овоз имкониятлари борасида ягона шикоят сифатида анъанавий аудио қулоқчин туйнугининг йўқлигини айтиш мумкин. Бироқ, қадоқдаги переходник орқали Lightning порти мини-жек вазифасини бажаради.\niPhone 8 флагмани орқа панелида яп-янги 12 мегапикселли ва битта сенсорли камера ўрнатилган. Бу камера юқори сифатли тасвир олишни ваъда бермоқда.\nКамералар тасвирни оптик барқарорлаштиради. Унинг пиксел сиғими iPhone 8 Plus'ники билан бир хил – 12 Мп. Ҳар иккала камераларда янги ёруғлик линзалари ўрнатилган бўлиб, унинг диафрагмаси f/1.8 ва f/2.8.\nҚўш камерали iPhone 8 Plus'да янги функция мавжуд – Portrait Light. Бунда камера ёруғлик даражасини аниқлаштириб, керакли ёруғликни мустақил равишда қўшади. "Портретли остки-ёритиш" режими суратларни "студия-сифати"да муҳрлаш имконини беради.\nШунингдек, камера секундига 60 кадрли 4K сиғимли ёки секундига 240 кадрли 1080p (Full HD) видео ёзади.\nКамерага алоҳида "қўшимча воқелик" режими ўрнатилган. Унинг ёрдамида дастурчилар томонидан яратилган иловалар орқали реал воқелик технологиясига асосланган ўйинларни ўйнаш ёки иловалардан фойдаланиш мумкин. Мисол учун, 3 ўлчамли интерактив иловалардан.\nОлд камера учун Apple iPhone 8 ҳам, Apple iPhone 8 Plus ҳам 7 мегапикселли сенсор билан таъминланган.\nApple iPhone 8 моделининг “қувват тоши” 2150 мА соат ток сиғимига эга. Бу қувват билан 14 соат суҳбат қуриш ёки 40 соат аудио тинглаш ёки 12 соат давомида интернетдан фойдаланиш ёки 13 соат видео кўриш мумкин бўлади.\nApple iPhone 8 Plus эса 2700 мА соат ток сиғимли “қувват тоши”га эга бўлган. Бу қувват 21 соатлик суҳбат, 60 соатлик аудио тинглаш, 13 соат интернетдан фойдаланиш ва 14 соат видео кўриш учун етарли.\nБошқа ўзига хосликлар\niPhone 8 ва iPhone 8 Plus видео-картаси реал воқелик графикларини қайта ишлайди ва атрофимиздаги виртуал буюмларни кўришга хизмат қилади. Унинг ёрдамида виртуал саёҳатлар қилиш ва бевосита виртуал объектлар билан алоқага киришиш мумкин.\niPhone 8 смартфонларида Bluetooth 5.0 симсиз алоқа стандарти ва симсиз қувват олиш технологияси татбиқ қилинган. Apple смартфонлари илк маротаба махсус док-станцияда симсиз қувват олиш стандартига эга бўлди. Смартфонлар алоқанинг LTE Advanced ва LTE 5.0 тармоқларида ишлайди.\nСмартфон 2 талқинда сотувга чиқарилади -- 64 Гб ва 256 Гб доимий хотира билан. Уларнинг тезкор хотира сиғими 2/3 Гб. Смартфонлар кумуш, тилла ранг ва "самовий кул ранг"ли корпусларда ишлаб чиқарилади.\nАҚШда iPhone 8 $700, Plus моделининг энг арзони $799 доллардан сотувга чиқарилади.\nЎзбекистонда Apple iPhone 8 (64GB кул ранг) 5,769,000 сўмдан, шунингдек iPhone 8+ (64 GB, grey, silver, gold) модели эса 6,889,000 сўмдан сотилмоқда.\nЎқинг: Тошкентда iPhone нархлари (2018 йил 19 май)\niPhone 8 ва iPhone 8 Plus видео-картаси реал воқелик графикларини қайта ишлайди ва атрофимиздаги виртуал буюмларни кўришга хизмат қилади.\nTerashop.uz 5 322 000 сўм (iPhone 8 64 GB Grey) Сотиб олиш\nTerashop.uz 5 322 000 сўм (iPhone 8 64 GB Gold) Сотиб олиш\nTerashop.uz 6 586 000 сўм (iPhone 8 Plus 64 GB Silver) Сотиб олиш\nTerashop.uz 6 586 000 сўм (iPhone 8 Plus 64 GB Gold) Сотиб олиш\nсувдан ҳимоя эски стандартда\n#iPhone 8 #iPhone 8 Plus\n5 185 000 сўм


ЎФА қошида болалар учун футбол тўгараклари ташкил этилди — Ўзбекистон футбол ассоциацияси расмий сайти.\nЎзбекистон футбол ассоциацияси юртимизда футболни оммалаштириш, болалар футболини ривожлантириш, терма жамоаларимизга муносиб номзодларни етказиб бериш мақсадида турли чора-тадбирларни амалга оширмоқда.\nЮртимиздаги истеъдодли болаларни футбол билан мунтазам шуғулланишларини таъминлаш, ёш футболчиларнинг савиясини ўстириб бориш, янги истеъдодларни кашф қилиш мақсадида, Ўзбекистон футбол ассоциацияси қошида болалар учун футбол тўгараклари ташкил этилди.\nМазкур тўгаракларда малакали мураббийлар 7-10 ёшдаги болаларга футбол сир-асрорларини ўргатиб боришади. Жумладан, Ўзбекистон миллий терма жамоасининг собиқ ҳужумчиси Павел Соломин ҳамда Науфал Бобоев мураббий сифатида ишлашмоқда.\nУшбу тўгаракларда назарий ва амалий машғулотлар ўтказиш ва ёш футболчиларнинг маҳоратларини сайқаллаб бориш учун барча шарт-шароитлар яратилган. Футбол тўгаракларига қатнашиш истагида бўлган болаларнинг ота-оналари қуйидаги телефон рақамига қўнғироқ қилишлари мумкин:


18:13 / 17.09.2018 12811\nАзиз ва саховатпеша, эҳсонсевар юртдошлар сиз-у биз биргаликда яна бир ютуққа эришиб турибмиз. Гап шундаки, 15 сентябрь куни барчамизнинг умумий саъй-ҳаракатимиз самараси ўлароқ, Ҳиндистонга даволанишга борган синглимиз Шаҳноза ватанга қайтди. Kun.Uz сайёр гуруҳи уни кутиб олиш учун И.Каримов номидаги халқаро аэропортга борди.\nБир неча ой фақат тек ётиш билан муолажа қилинган Шаҳноза Ҳиндистондан кайфияти жуда кўтаринки бўлиб қайтганига гувоҳ бўлдик. Шаҳноза ватанни соғинганини айтар экан, унга даволаниб олиши учун меҳр мурувват, хайр-эҳсон, саховат қўлларини чўзган, дуоларида эслаган барча ватандошларига сидқидилдан миннатдорлик изҳор қилди. Уларнинг ҳақларига тинимсиз дуои хайрда эканини таъкидлади.\n“Умидсизликка ҳеч қачон тушиш керак эмас экан. Мен оёққа тура оламан, деб ўйламагандим. Лекин Аллоҳнинг мўъжизаси, мана, ҳозирча корсет билан бўлса-да, ҳаракатланишим мумкин. Яна 6 ойдан сўнг, яна бир марта Ҳиндистонга бориб кўрикдан ўтишим керак бўлади. Ҳаммаси кўнгилдагидек ўтса, бир йилдан кейин, корсетсиз ҳам юра оламан”, - дейди Шаҳноза.\nЭслатиб ўтамиз, жорий йил март ойи охирида Kun.Uz сайти “Суяк силидан азият чекаётган Шаҳноза моддий ёрдамга муҳтож” сарлавҳали хайрия акциясини ўтказган эди. Унда ҳамюртимиз Шаҳноза Тоирова суяк силига чалингани, Ҳиндистонга 2 марта бориб, умуртқасига имплант қўйдиргани, танаси имплантни қабул қилмагани сабабли чиқариб ташлангани, зудлик билан учинчи маротаба Ҳиндистонга бориши зарурлиги, даволаш ва кўрикдан ўтиши кераклиги айтилганди.\nУзоқ ва яқиндаги саховатпеша ватандошларимизнинг Шаҳнозага ёрдам қўлларини чўзиши натижасида керакли маблағ йиғилди ва Шаҳноза 19 август куни яхши ният билан Аллоҳдан шифо умидида Ҳиндистонга отланган, сайт ходимлари уни халқаро аэропортда кузатиб ҳам қўйган эди.\nУшбу хайрияда иштирок этган, дуои хайрлар қилган барча-барчага Аллоҳ икки дунё саодатини насиб этсин! Икки дунё ғам-андуҳ кўрмасинлар! Аллоҳ қилган савобли амалларининг ажрини ниятларига яраша кўпайтириб берсин!


«Ҳаммамиз Аллоҳнинг пардаси билан яшириб қўйилганмиз» | ukkosha.shosh.uz\nБош саҳифа » Мавъизалар » «Ҳаммамиз Аллоҳнинг пардаси билан яшириб қўйилганмиз»\nНима учун Аллоҳнинг хулқларига мувофиқ тарзда ўз феълларимизни ўзгартирмаймиз?\nАллоҳ таоло Китобининг «Ҳужурот» сураси охирларидаги икки оят. Агар мусулмон одам ушбу икки оят ҳақида мулоҳаза юритиб унга амал қилса, Аллоҳ субханаҳу ва таолонинг ҳузурига тоатлари қанчалик оз ва ибодатлари қанчалик арзимас кам бўлса ҳам ундан Аллоҳ рози бўлган ҳолда кетади.\nАллоҳ субханаҳу ва таоло айтаётган ушбу сўзни ўйлаб кўринглар:\n«Эй иймон келтирганлар! Бир қавм бошқасини масхара қилмасин, эҳтимол улар булардан яхшироқдир. Ва аёллар ҳам бошқа аёлларни (масхара қилмасин), эҳтимол улар булардан яхшироқдир. Ва ўзингизни ўзингиз мазах қилманг, бир-бирингизга лақаб қўйманг. Иймондан кейин фосиқлик исми нақадар ёмон! Ва ким тавба қилмаса, бас, ана ўшалар ўзлари золимлардир». «Эй иймон келтирганлар! Кўп гумонлардан четда бўлинглар, чунки баъзи гумонлар гуноҳдир. Жосуслик қилманглар. Баъзиларингиз баъзиларингизни ғийбат қилманглар. Сизлардан бирорталарингиз ўзининг ўлган биродарининг гўштини ейишни яхши кўрадими? Ҳа, ёмон кўрасизлар. Аллоҳдан қўрқинглар! Албатта, Аллоҳ тавбани кўп қабул қилувчи ва раҳмлидир». «Ҳужурот» сураси, 11-12-оятлар.\n(Маълумки, кимнинг ўйига бадгумонлик ўрнашса, у одам ўша гумонини тасдиқлаш учун ҳужжат ва далил қидира бошлайди. Натижада гумон остидаги одамнинг ўзига билдирмасдан, айбини ахтаришга тушади. Буни эса, жосуслик, дейдилар. Одатда, жосуслик деб бировга ёмонлик етказиш ниятида айбларини ва заиф жойларини ўзига билдирмай яширинча ахтаришга айтилади. Бу иш ҳам катта гуноҳлардандир. Чин мусулмон кишининг қалби бу каби жирканч одатлардан пок бўлмоғи зарур. «Тафсир Ҳилол»дан).\nМустафо соллаллоҳу алайҳи васаллам ушбу буюк икки оятнинг мазмун моҳиятини ўзларининг ушбу сўзларида қисқача баён қилиб берганлар.\nАбу Довуд ва имом Байҳақийлар ривоят қилган ҳадисда Уқба ибн Нофеъ;\n«Эй Аллоҳнинг расули нажот нима?» Яъни, қиёмат куни нажот топишнинг йўли қандай? – деб сўраган саволига Расулуллоҳ соллаллоҳу алайҳи ва саллам жавоб бериб:\n«Тилингни тийиб уйингни лозим тут ва хатоларингга йиғла», дедилар.\nУшбу учта сўз мен сизларга ҳозир тиловат қилиб берган икки оятнинг етарли ва қисқача баёнидир.\nЭй Аллоҳнинг бандалари, бугунги кун мусулмонларининг воқеликларини ўйлаб кўринглар, уларни Аллоҳ таолонинг ушбу икки оятидан айрилиб юз ўгирганларини балки, бир-бирлари билан бўладиган ўзаро муносабатларида Аллоҳ таоло васият қилган ушбу сўзга қарши бораётганларини учратасиз. Мусулмонга назар солиб, унинг аҳволини ўйлаб кўрсангиз, гўёки Аллоҳ таоло уни бошқаларни таъқиб ва назорат қилиш ҳамда уларнинг ҳолатларини кузатиш, ўзигагина тааллуқли бўлган ишга таклиф этилганини ўйлаш ўрнига бошқалар айбини ва улар камчиликларини топиш вазифасига турғазиб қўйгандек ҳис қилаётганини кўрасиз. Балки бу ерда бундан ҳам жиддийроқ нарса бор.\nБугунги кун мусулмонлари орасида ўз олдиларига одамларнинг айбу нуқсонларини катталаштириб кўрсатадиган кўзойнаклар қўйиб уни катталаштирадиганлари бор, балки одамлар зоҳирларини босиб ўтиб уларнинг қалби ва ботинида яширинган нарсани титкилашга ҳаракат қилаётганлари бор.\nИнсоннинг ботинини Аллоҳдан бошқа ҳеч ким билмайди. Уларнинг қалбида яширинган нарсани Бореъ субҳанаҳу ва таолодан ўзга ким била олади?!\nУларнинг ҳар-бири Аллоҳ азза ва жалланинг ушбу сўзини эшитиб олсин:\n«Эй иймон келтирганлар! Ўзингизни билинг. Агар ҳидоятда бўлсангиз, уларнинг адашганлари сизга зарар қилмас». «Моида» сураси, 105-оят.\n(Энди «ўзингизни билинг», ишларингизни жойига қўйинг. Аллоҳнинг амрини бажо қилишда давом этинг, улар ўз қилмишлари учун ўзлари жавоб берадилар. «Тафсир Ҳилол»дан).\nБу сўз уни ҳижолат ҳам қилмайди. У унинг олдида тўхталиб ҳам ўтирмайди. Балки унга эътибор ҳам бермай орқасига ўгирилиб ўзини унутишда давом этади ва мен сизларга тиловат қилиб берган Аллоҳ субҳанаҳу ва таолонинг сўзини унутган ҳолда дўстларини таъқиб қилиш ва уларнинг хато-камчиликларини титкилаш пайига тушади.\n«Эй иймон келтирганлар! Кўп гумонлардан четда бўлинглар, чунки баъзи гумонлар гуноҳдир. Жосуслик қилманглар».\nЯъни сизларнинг ҳеч бирингиз одамлар ҳолини кузатиб назорат қилувчи бўлмасин.\nЗамонлар ўтиб – эй Аллоҳнинг бандалари – бу сўз ким учундир мушкул бўлиб қолди.\nИчимда айтдим, Аллоҳ азза ва жалла баъзи гумонларни гуноҳ деб хукм чиқарди-ю, лекин кўп гумонлардан қайтарди, нима учун? Бу ердаги қиёслаш «баъзи гумонлардан четда бўлинглар, чунки баъзи гумонлар гуноҳдир» – дейишни тақозо қилмайдими? Лекин сизларга айтиладиган жавоб Аллоҳ азза ва жалланинг баёноти эътибор қаратаётган ушбу нозик маънодир.\nСен гуноҳ бўлган ўша баъзи нарсаларни билишга кучинг етадими? Йўқ, сен буларни билишга қодир эмассан, чунки у махфий ишлардир. Демак сен сақланган ўша гуноҳи бор баъзи гумонларни билишинг учун эҳтиёт юзасидан кўп гумонлардан кенгроқ масофада сақланишинг лозим бўлади.\nУламолар ғийбатни гуноҳи кабиралардан, яъни катта гуноҳлардан эканига қарор қилганлар.\nУшбу шакл бериш ва ўхшатишга эътибор қилинглар.\nНима учун ўликни гўштини ейишга ўхшатди? Чунки сен ўзини ҳимоя қилишга эга бўлмайдиган олдингда йўқ одамни ғийбат қилсанг гўёки ўлик гўштни тишлаб олганга ўхшайсан. Бу Аллоҳ субҳанаҳу ва таолонинг сўзидир.\nЭй Аллоҳнинг бандалари, Роҳман ва Раҳийм бўлган Роббимиз азза ва жалла ўзининг олий зотига вазифа қилиб олган илоҳий амалиёт қонуни ҳақида фикр юритиб кўринглар. Ушбу қонун бизга шундай баён қилади, агар Аллоҳ бандаларидан бирининг бажарган яхши амалини кўрса ушбу яхши амални ўз ҳидини атрофга таратувчи ҳушбўй нарсага ҳамда у ер бу ерда эшитиладиган жарангли овозга ўхшаш қилиб қўяди ва унинг бу яхши ва солиҳ амали одамлар орасида тарқалади. Энди бу кўплаб солиҳ амаллар бўлсачи, унда қандай ҳам яхши!\nАммо агар тақиқланган ёмон ишни қилиб қўйса ёки қинғир ишга аралашиб қолса, Аллоҳ азза ва жалла уни одамлардан беркитиб кўпчилик олдида ҳеч қачон овоза қилмайди. Магар гуноҳ қилаётганлар қилаётган хатоларини такаббурлик билан қилсалар, унда Аллоҳ таоло уларни гарчи ётар уйидаги тўшагида қилган хатоларини ҳам фош қилиб шарманда қилади. Лекин биз ҳозир нафсининг тентаклиги сабабидан ожиз қолиб хато қилаётган мўминлар ҳақида гаплашмоқдамиз. Аллоҳ таоло уларнинг хатоларини одамлардан беркитади. Агар Аллоҳ азза ва жалла буюрган бирор ишни қилсалар Аллоҳ таоло уни ҳиди чор атрофга тараладиган ёқимли қилиб қўяди. Аммо гуноҳларини одамлар оламлар Роббиси ҳузурида турадиган қиёмат кунигача беркитиб қўяди. Кейин ўша куни Бореъ азза ва жалла дунёда гуноҳларни қилсада ўзи беркитиб қўйган кишини ўзига яқинлаштиради хатто уни қўлтиғига олади ва кейин пардани тушириб уни одамлардан тўсади ва унга: «Фалон куни қилган фалон гуноҳингни биласанми?» – дейди. У мўмин: «Ҳа, биламан, эй Роббим, биламан» дейди.\nКейин яна унга: «Фалон куни қилган бошқа бир гуноҳингни ҳам биласанми?» – дейди. У мўмин: «Ҳа, биламан эй Роббим, биламан» дейди.\nКейин яна; “Фалон куни қилган бошқа бир гуноҳингни ҳам биласанми”?- дейди. У мўмин: «Ҳа, биламан, эй Роббим, биламан» дейди.\nШунда Аллоҳ таоло унга: “Мен у дунёда буларни яширган эдим, энди эса бу кунда сени (ўша гуноҳларингни) кечираман”,- дейди.\nАллоҳнинг бандалари! Нима учун Аллоҳнинг ахлоқлари билан хулқланмаймиз? Нима учун Аллоҳнинг хулқларига мувофиқ тарзда ўз феълларимизни ўзгартирмаймиз? Нима учун бир бирларимиз билан бўлган муносабатларда Аллоҳ субҳанаҳу ва таоло бизга муомала қилаётганидек муносабатда бўлмаймиз? Аллоҳ таоло яхшиликларимизни чор томонга тарқатиб ёмонликларимизни беркитмоқда. Нима учун биз ҳам ўрталаримиздаги ўзаро муносабатларда мен сизларга айтиб берган ушбу услубда муомала қилмаймиз?\nҲа, бу оламлар Роббисининг иши ва бандалари ҳақидаги унинг амалиётидир. Балки мен ҳозир сизларни бошқа амалиёт қонуни олдига қўйиб кўраман.\nАллоҳ азза ва жалла ўзининг фазлу марҳамати билан бандаси қанчалик хато қилса ҳам ва қанчалик янглишиб гуноҳ қилса ҳам, Ўзи билан ушбу бандаси ўртасида боғланиш риштасини ўрнатиб қўйишни хоҳлади. Магар уларнинг такаббурлари учун бу риштани қолдирмади.\nАгар сиз бир инсонни тентаклиги ва ожизлиги сабабли гуноҳларга шўнғиб кетганини кўрсангиз Аллоҳ таоло ўзи билан ушбу банда ўртасига боғланиш учун арқон ташлаб қўйиши муқаррардир. Ушбу арқон ўзига боғланган шарт билан қачон қойим бўлишини сиз билмайсиз. Бир кун келиб сиз ушбу инсонни ўша арқонни маҳкам ушлашини ва у орқали Аллоҳга мурожаат қилиб; «Мана мен, эй Роббим, сенга қайтиб ўзингга мурожаат қилмоқдаман, мени қабул қилгин»- деб айтаётганини, Аллоҳ таоло ҳам уни: «Лаббай бандам» – деб қабул қилаётганини кўрасиз.\nАйрим хатоларга оғиб баъзи гуноҳларни қилаётганларини кўрганинг учун, мажлисларда тилингни узун қилиб ғийбат қилаётган одамларинг ҳолини яхши биласанми ўзи?\nЁки уларни эртага сенинг ҳолингдан афзал ҳолатга хатолари сабабидан кўтарила олмаслигига ишончинг комилми?\nНима учун бундай хукм қилди? Аллоҳнинг ҳамма бандаларига нисбатан чиройли одоб билан муомала қилишимиз учун.\nАгар адашган инсонларни кўрсак ва ўзимизга қараб ўзимизни тўғри эканимизни сезсак улар ҳақида ёмон гап билан тилимизни узун қилиб уларни ғийбат қилмайлик.\nҲа, агар сен унга кучинг борича Аллоҳни эслатиш учун йўналсанг, уни мулойимлик ва раҳм шафқат билан йўғирилган чиройли услубда яхшиликга буюриб ёмонликдан қайтарасан.\nАммо у ер-бу ерлардаги мажлисларда у ҳақида гапиришга ва одамлар орасида унинг ҳаётига доир ёмон суратлар чизиш учун йўналсанг, сен уни эртами-индин ёки кейинроқ ушбу адашишидан Аллоҳ таоло қутқариб олмаслигини ва уни Аллоҳнинг солиҳ бандалари ичида энг афзалига айланиб қолиши мумкинлигини биласанми? Сен ўзингни ушбу тўғри йўлда қолишингни ва тилингни чўзиб қилган ғийбатинг ва уни истеҳзо қилганинг учун сени Аллоҳ азобламаслигини аниқ биласанми? Аллоҳ таоло сенга ғазаб қилмаслигига ва ҳидоятдан кейин сени адашиш водийларига итариб ташламаслигига ишончинг комилми?\nЙўқ, эй Аллоҳнинг бандалари.\nАллоҳ субҳанаҳу ва таолонинг бандалари Аллоҳнинг пардаси билан беркитилган. Биз улардан ушбу пардани йиртиб ташлашимиз мумкин эмас. Сиз ҳам ана шу бандаларнинг бирисиз. Ҳаммамиз Аллоҳнинг пардаси билан яшириб қўйилганмиз.\nМен сизларга саҳиҳ ҳадисни айтиб ўтдим. Аллоҳ таоло гуноҳга ботган кишини ўзига яқинлаштиради. Кейин пардани тушириб уни одамлардан тўсади ва унга: «Фалон гуноҳни эслайсанми, фалон, фалон гуноҳ эсингдами?», деб гуноҳларини эслатиб бу гуноҳлар суратини унга кўрсатади у ҳам эслайди. Кейин Аллоҳ таоло унга:\n“Мен у дунёда буларни яширган эдим, энди эса бу кунда сени (ўша гуноҳларингни) кечираман”,- дейди.\nЭй Аллоҳнинг бандалари! Келинглар лутф ва марҳаматга чўмдирилган ушбу буюк икки оят ўз ичига олган насиҳатни амалга оширишда Аллоҳ билан аҳдлашиб олайлик.\n«Эй иймон келтирганлар! Бир қавм бошқасини масхара қилмасин, эҳтимол улар булардан яхшироқдир. Ва аёллар ҳам бошқа аёлларни (масхара қилмасин), эҳтимол улар булардан яхшироқдир. Ва ўзингизни ўзингиз мазах қилманг, бир-бирингизга лақаб қўйманг. Иймондан кейин фосиқлик исми нақадар ёмон! Ва ким тавба қилмаса, бас, ана ўшалар ўзлари золимлардир».\n«Эй иймон келтирганлар! Кўп гумонлардан четда бўлинглар, чунки баъзи гумонлар гуноҳдир. Жосуслик қилманглар. Баъзиларингиз баъзиларингизни ғийбат қилманглар. Сизлардан бирорталарингиз ўзининг ўлган биродарининг гўштини ейишни яхши кўрадими? Ҳа, ёмон кўрасизлар. Аллоҳдан қўрқинглар! Албатта, Аллоҳ тавбани кўп қабул қилувчи ва раҳмлидир». «Ҳужурот» сураси, 11-12-оятлар.\nАммо адашиб хато қилган дўстингиз олдида муҳаббат ва марҳамат билан тўхтаб, унинг хатосини чиройли йўл билан эслатиб қўйишингиз бу яхши нарса, лекин уни кўрганингизда унга салом бериб жим туришингиз ва олдингиздан кетгач одамлар олдида уни энг ёмон ва энг фожир одамга чиқаришингиз, бу ислоҳ маъносига ҳам, амру маъруф-наҳйи мункар маъносига ҳам кирмайди.\nМуҳаммад Саъид Рамазон ал-Бутийнинг жума хутбасидан,\n2010 йил, 1 октябрь\nАввалги: Аллоҳнинг гўзал исмлари. Ал-Жаббор (10)\nКейинги: Фитр садақа ва фидя миқдори эълон қилинди


"Pomidor etishtirish va qayta ishlash" китоби, Ravshan Hamdamovich Ayupov\nЎз боғи ёки ер майдони ҳақида орзу қилмайдиган инсонни учратиш амри маҳол. Айниқса, ерга интилиш ёш ўтгандан сўнг билиниб қолади. Ер майдони кичик бўлса ҳам, унда ниманидир ўз меҳнати орқали меҳр билан ўстириш ва уни оила аъзолари билан истеъмол қилиш ҳар қандай инсонга жуда катта маънавий хузур бағишлайди. Томорқа майдонларида ўстириладиган ўсимликларнинг ичида тарқалиши жиҳатидан энг олдинги ўринлардан бирида турувчи помидор деб айтсак, ҳеч ҳам янглишмаган бўлар эдик. Помидор барча севиб истеъмол қиладиган тўйимли ва мазали сабзавот туридир. Унинг таркибида биологик жиҳатдан қимматли моддалар (витаминлар, кислоталар, қанд) ва минерал тузлар бор.\nУшбу китобчада помидор экиш ва парваришлашнинг бир қанча сир асрорлари келтирилади ва у томорқа эгалари ҳамда далаховлида сабзавот маҳсулотларини етиштиришни орзу қилганлар билан бир қаторда фермер хўжаликлари учун ҳам фойдали маълумотлар манбаъи бўлиши мумкин.


Кунига мингта қўлқоп\nАрислик Жадира Дуйсехан кунига 1000 жуфт қўлқоп тикмоқда. Мутахассислиги – муҳандис-конструктор. Ёш тадбиркор талаб катта қурилиш қўлқопларини Қозоғистоннинг бир неча шаҳрига жўнатмоқда. Шимкент, Алмати, Атиров шаҳарлари қурувчиларини қўлқоп билан таъминлашга арислик тадбиркор икки йил муқаддам киришган эди.\nУ давлат дастури доирасида 505 000 тенге миқдорида қайтаримсиз грант олган. Оиласи билан 2та тикув дастгоҳини харид қилиб, иш бошлаган. Бултур «Бизнеснинг йўл харитаси 2021-2025» дастури доирасида инновация грантига эга бўлиб, 4,5 млн. тенге миқдоридаги қайтаримсиз грантга эга бўлди.\nТадбиркор давлат ёрдамидан сўнг оилавий бизнесини икки баравар кенгайтириш имконига эга бўлди. Жадира тўрт одамни иш билан таъминлаган.\nВилоят ҳокимининг матбуот хизмати., 2021-01-14, 04:28 57\nБУНЁДКОРЛИК ИШЛАРИ АВЖИДА 77\nМашинасозлик соҳаси янада юксалади 128\nҲамкорликнинг уфқлари ёрқин 64\nТуркистонда уй-жой қурилиши 2,5 бараварга ошди 77\nКунига мингта қўлқоп 57\nЙилдан йил яхши... 73\nЭкспорт бозорини кенгайтириш муҳим 232


20:39 27.07.2019 Ҳавола олиш\nМузокаралар Европа пойтахтларининг бирида кечиши маълум қилинган.\nТОШКЕНТ, 27 июл - Sputnik. Афғонистоннинг тинчлик масалалари бўйича вазири Абдул Салам Раҳимий тез орада "Толибон" радикал ҳаракати аъзолари билан тўғридан-тўғри музокаралар бошланиши ҳақида баёнот берди. Бу ҳақда 1TV телеканали хабар бермоқда.\nХабарда айтилишича, музокаралар "европа пойтахтларининг бирида кечади". Раҳимий расмий Қобулни тақдим этувчи 15 кишидан иборат музокаралар гуруҳини шакллантириш бўйича маслаҳатлашувлар олиб борилаётганини айтди.\nАфғонистонда иккита қарама-қарши кучлар ўртасида тўғридан-тўғри тинчлик музокараларини ўтказиш масаласи турли майдонларда муҳокама қилинмоқда. Хусусан, Москвада 9 ноябрь куни ёпиқ форматда Афғонистон бўйича учрашув ўтказилди. Бу даражадаги халқаро учрашувда Дохадаги толиблар ҳаракати сиёсий офиси делегацияси иштирок этди. Афғонистондан бу анжуманда афғон ҳукумати ва толиблар ўртасидаги воситачи - Олий тинчлик кенгаши қатнашган эди.


Жасур Абдураимов: «Футболчилар характер кўрсатишди» – Voha.uz\nVoha.uz > Янгиликлар, хабарлар, мақолалар > Терма жамоалар > U-19 терма жамоа > Жасур Абдураимов: «Футболчилар характер кўрсатишди»\n19-10-2016 authorФикр билдирингU-19 терма жамоа, Терма жамоалар, Янгиликлар, хабарлар, мақолалар 912\nЎзбекистон ёшлар терма жамоаси бош мураббийи Жасур Абдураимов Австралия ёшлар терма жамоасига қарши ўйинда ўз характерини кўрсатгани учун футболчиларга рахмат айтди.\nАвстралия ҳамда Ўзбекистон ўртасидаги ўйиндан сўнг ўтказилган матбуот анжуманида Ўзбекистон ёшлар терма жамоаси бош мураббийи Жасур Абдураимов ўз шогирдларининг характер кўрсатганини алоҳида айтиб ўтди.\n“Бугун жуда қийин рақибга қарши ўйинда муҳим ғалабага эришдик. Ўйиннинг илк дақиқаларидан, то сўнгги дақиқаларгача майдонда қаттиқ кураш кечди. Иккинчи бўлимда жуда қийин вазииятларда жамоа ажойиб ўйин намойиш этди. Сўнгги дақиқаларгача курашган ва ўз характерини намойиш этган футболчилар билан фахрланаман. Бугунги ўйиндаги жасурлик ва матонат учун уларга раҳмат”, – деди Ўзбекистон U-19 терма жамоаси устози.\n“Биз рақиб танламаймиз. Аввал ҳам айтганимдек, ўзимизнинг ўйинларимиз ҳақида кўпроқ ўйлаймиз. Мақсадимиз ўйиндан ўйинга яхшироқ ва кучлироқ ўйин намойиш этиш. Плей-оффда ким билан ўйнашнинг аҳамияти йўқ. Ҳар қандай рақибга қарши ўйнай олиш керак. Рақиб танлаш яхши эмас. Бу нотўғри ва салбий оқибатларга олиб келадиган фикр”, – деди Абдураимов.\n«Насаф»: Биз вакилларимиз билан фахрланамиз!


Илҳом Шарипов: “Динамо”га самарқандлик футболчиларни қайтармоқчимиз\n16 декабрь, 2016, 10:50\nБир йиллик танаффусдан сўнг Биринчи Лигадан яна Олий Лигага қайтган «Динамо» жамоаси Илҳом Шарипов қўл остида янги мавсумга тайёргарликни бошлаш арафасида турибди. Янги мавсум олдидан ҳар бир клубда янги мақсадлар, янги режалар тузилади. Шу боис бошланажак тайёргарлик босқичи олдидан «Динамо» бош мураббий Илҳом Шарипов билан учрашиб, клубнинг янги мавсумдаги янги режалари хусусида суҳбатлашдик. Бу ҳақда клуб расмий сайти хабар бермоқда.\n- Илҳом ака, янги режалар ҳақида сўз очишдан олдин аввало, якунланган мавсум ҳақида қисқа таассуротларингиз билан ўртоқлашсангиз?\n- Йил бошида «Динамо» клубида иш бошлаганимда, янги вазифага киришиш менга қийин бўлмади. Чунки бу клубда футболчи сифатида фаолият юритганман, клубдагилар мен учун бегона эмасди. Олдимиздаги вазифа таркибни ёшартириш, клубни асоси маҳаллий футболчилар иборат жамоа сифатида шакллантириш ва Олий Лигага олиб чиқиш эди. Мавсумни юқори даражада ўтказиб, Олий Лигага қайтишга муяссар бўлдик. «Динамо» таркибини маҳаллий иқтидорли ёшлар билан бойитдик. Ўзбекистон ўсмирлар ва ёшлар терма жамоалари сафида ҳам «Динамо» аъзолари борлиги кишини янада қувонтиради. Шундай экан, йил бошида қўйилган вазифалар муваффақиятли бажарилди дея айта оламан.\n- Йил давомида клуб раҳбарияти жамоага барча шарт-шароитларни яратиб бердими, бу борада муаммолар бўлмадими?\n- Мақсад ва вазифага яраша клубимиз, раҳбарият томонидан етарлича қўллаб-қувватланди. Молиявий муаммолар бўлгани йўқ. Жамоанинг муваффақиятларида уларнинг ҳам ҳиссаси катта. Шарт-шароитлардан нолишга ҳаққимиз йўқ.\n- Иқтидорли ёшларни тарбиялаш ва клуб учун номзодлар тайёрлашда вилоятда яна қандай ишларни амалга ошириш керак деб ўйлайсиз?\n- Биринчи навбатда вилоятда болалар футболига жиддий эътибор қаратишимиз керак. Бунинг учун Самарқандда футбол академиясини ташкил этиш лозим. Чунки айнан болалар футболи, академия вилоят футболининг пойдевори бўлиб хизмат қилади. Тўғри, клуб қошида футбол мактаби бор, аммо академия бугунги замонавий футболда муҳим ўрин тутади. Шу боис Самарқандда футбол академиясини ташкил этиш фурсати етган.\n- Жорий йили «Динамо» таркибининг 80 фоизи маҳаллий ёшлардан иборат бўлди. Айтингчи, бу ёшлар кейинги йилда ҳам Олий Лигада тўп суришадими?\n- Бу йил таркибдаги ёшлардан деярли барчаси ишончимизни оқлади. Айниқса, Амиржон Сафаров энг яхши тўпуралардан бири бўлди, Жонибек Кўчимов ўзини кўрсата олди. Қолаверса, Фирдавс Абдусалимов, Бунёд Исроилов, Миркомил Локаев, Достон Ибрагимов, Саиджамол Давлатжонов, Ислом Шарипов ва бошқа ёшларимиз ўсишга эриша олдилар. Кейинги мавсумда ҳам уларга имконият беришда давом этамиз.\n- Биринчи Лига ва Олий Лига ўртасида фарқ катта эканлиги барчага маълум. Шундай экан, таркиб ўзгаришлардан холи бўлмайди…\n- Шубҳасиз, жамоа таркибида ўзгаришлар бўлиши аниқ. Аксарият футболчилар билан хайрлашишимизга тўғри келади. Бир қатор ёш футболчилар эса ўринбосарларимиз таркибидан жой олишади. Балки айрим футболчиларимизни ўйин амалиётига эга бўлиши учун ижарага берармиз. Бу мавсум олдидан маълум бўлади.\n- Жамоа таркиби кучайтирилиши учун янги футболчилар таклиф этилса керак? Ҳар ҳолда Самарқанд футболи тарбияланувчилари Олий Лига клубларида тўп суришмоқда…\n- Бу борада биз бир қатор футболчиларни кўз остига олиб қўйганмиз. Айниқса, ҳозирда Олий Лига клубларида тўп сураётган самарқандлик маҳаллий футболчиларни «Динамо»га қайтармоқчимиз. Яқин орада Самарқанд вилоят футбол федерацияси президенти ва клубимиз президенти қабулида бўлиб, бу борада режа ва мақсадларимизни билдирамиз. Шундан кейин жамоанинг янги 2017 йилдаги муайян мақсад ва вазифаларини бажаришга киришамиз.\n- Сир бўлмаса бу қайси футболчилар?\n- Биласиз, самарқандлик футболчилар «Локомотив», «Бунёдкор», «Насаф», «Бухоро», «Қизилқум», «Олмалиқ» сингари клублар сафида ҳаракат қилишмоқда. Бу футболчилар ҳозирча қизиқишларимиз доирасида. Жумладан, Баҳодир Насимов, Илҳом Юнусов, Эркин Бойдуллаев, Анвар Ғофуров, Артём Филипосян, Салим Мустафоев, Фаррух Сайфиев, Зоҳир Пиримов. Булар қаторига яна бир нечта футболчилар ҳам бор.\n- Жамоа янги мавсумга тайёргарликни қачондан бошлашни режалаштирган?\n- Дастлабки йиғинни Самарқандда 15 декабрь кунидан бошлаймиз. Ҳозирча фақат маҳаллий футболчилар билан йиғин ўтказамиз. Тайёргарликнинг иккинчи босқичини январда Тошкентда давом эттиришни ўйлаб турибмиз. Бу борадаги режаларимиз тузилган, клуб раҳбарияти барчасини тасдиқлагач, тайёргарликка киришамиз. Жорий мавсумда «Динамо» Олий Лигага чиқди, Ўзбекистон Кубоги финали Самарқандда юқори даражада ташкил этилди. Бундай ташкилотчилик учун ЎФФ Самарқанддан миннатдор бўлди. Бу мухлисларимиз учун ҳам катта совғадек бўлди. Зеро, финал куни стадион ишқибозлар билан тўлди. Шу куни самарқандлик мухлислар қатори, биз ҳам финалда тўп сурган «Локомотив» ва «Насаф» клубларига ҳавас қилдик. Янги мавсумда янги мақсадларни кўзлаб турибмиз. Умид қиламанки, янги 2017 йилда биз ҳам мухлисларимизга унутилмас ғалабали онларни тақдим эта оламиз.


Ғалабада ҳар уч ўзбекдан бирининг ҳиссаси бўлган\nИслом Каримов (чапдан иккинчи) Қашқадарёда "ҳоким" булган пайтларда 9 май - Ғалаба кунида Қарши шаҳридаги Шон-Шуҳрат Қўрғони ёнида олинган сурат.\n8, 9 май кунлари дунё бўйлаб Иккинчи Жаҳон урушида қозонилган Ғалабанинг 66 йиллиги кенг нишонланди.\n1999 йилдан бери 9 май Ўзбекистонда Хотира ва қадрлаш куни, деб аталади.\nСана номи ўзгартирилиши билан Ўзбекистонда сал ўгайроқ сезилиб қолган байрамга кейинги бир-икки йилда муносабат янада илиқлашаётгандай туюлмоқда.\nҒалаба кунига муносабатнинг бир илиб, бир совуб туриши сабабини тушунишга ҳаракат қилиб кўрдик.\n9 май арафасида Озодликка қашқадарёлик тингловчимиздан бир сурат етиб келди.\n“Ғалаба кунида, Қарши шахридаги Шон-Шуҳрат Қўрғони ёнида олинган сурат, йилини билмайман”, деб ёзибди тингловчимиз.\nСуратнинг олд планида каска кийган, эгнига плашч-палатка ташлаб олган аскарлар турибди. Улар олдида вилоятнинг партия ва совет ташкилотлари фаоллари бўлса керак – юздан ортиқ эркак-аёл биринчи қатордаги йўлбошчилар етовида Қўрғонга кўтарилмоқда.\nБиринчи қаторда чапдан иккинчи - Ислом Каримов, ўша пайтда Ўзбекистон ССР Коммунистик партияси Қашқадарё область комитетининг биринчи котиби.\nКаримов ва унинг ортидагилар милиция зобитлари қуршовида.\nСуратнинг орқа планидаги кўчанинг Каримов ва унинг ортидагилар келаётган томони қизил байроқлар билан безатилган, кўчанинг нариги юзида оддий халқ.\nКаримов ва унинг ортидагилар билан оддий халқни милиция зобитлари, қизил байроқлар ва кенг-катта кўча ажратиб турибди.\nИслом Каримов Қашқадарё коммунистларини1986-89 йилларда бошқарган эди. Демак, сурат ҳам ўша йилларда олинган.\nШундай қилиб, бу сурат олинганига камида 23 йил бўлибди.\nБу давр ичида 9 май куни нишонланадиган байрамга ҳам, бу байрам сабабчилари – уруш фахрийларига ҳам Ўзбекистонда мафкурани шакллантирувчиларнинг муносабати ўзгариб турди.\n“Улуғ Ватан уруши” атамасидан ҳам, “Ғалаба куни” атамасидан ҳам воз кечилди.\n1999 йилнинг 2 мартида Ўзбекистон президенти “9 майни Хотира ва қадрлаш куни, деб эълон қилиш тўғрисида”ги фармонни имзолади.\nЎтган йиллар давомида сана муносабати билан Ўзбекистонда чиқадиган газеталарда уруш фахрийлари суратлари босилгудай бўлса, уларнинг кўкракларидаги орден-медаллар суратлардан ўчириб ташланди.\nБироқ кейинги йилларда фашизмга қарши уруш қатнашчиларига эътибор яна кучайгандай.\nТаниқли ўзбек адиби, тажрибали журналист Шароф Убайдуллаев билан Ғалаба кунги суҳбатимиз шу ҳақда бўлди.\nШароф ака билан гурунгимиз анча узоқ давом этди. Шунинг учун суҳбатдан баъзи парчаларнигина эшиттирсак.\n9 май куни Шароф ака баъзи дўстлари билан Жиззах сафаридан қайтди.\n- Ҳозиргина мен Жиззахдан жуда катта бўлиб ўтган тантанали байрам, хотира кунларидан қайтиб келдик. Ҳамма қишлоқларида, ҳамма кўчаларида Ғалаба куни муносабати билан уюштирилган Хотира ва қадрлаш айëмларидан бир нечтасида қатнашдик. Бу ҳукумат фармонлари билан 9 май кунига белгиланган бўлишига қарамай, воқеалар жуда ҳам кўп бўлгани учун, бундай эслаш, хотиралар кунлари ҳаддан зиëд кўп ва кенг миқëсда бўлгани учун мана бу йилгиси деярли 7 майдан буëн бошланиб ҳамма жойларда кенг нишонланаяпти, дейди Шароф Убайдуллаев.\n“Ғалаба куни” деган ном “Хотира ва қадрлаш куни”, деб ўзгартирилгани тўғри бўлганми? Шароф ака билан гурунгда шу масала ҳам тилга олинди.\n- Энди бу ерда Ғалаба сўзи қандай чиқиб кетганлигини мен албатта тўлиқ изоҳлашдан ожизман.\nОзодлик: Сизга қолса, Ғалаба куни деган номни сақлаб қолиш керакмиди?\n- Агар менинг шахсий фикрим қизиқтирадиган бўлса, қаерда бўлишидан қатъий назар одамлар Ғалаба сўзини қўшиб тилга олаëтганлигини ҳам кўрдим. Нега? Мана шу бугунги нуқтаи назардан айтайлик Ғалаба сўзи бевосита расмий тилга олинмаган билан айрим одамлар Ғалаба сўзи бир қандайдир рус халқига, Россия ҳукуматига, собиқ иттифоққа тегишли деб қарашига мен унчалик тушуна олмайман. Сабаб? Бу ғалаба аввало фақат битта ўрисники эмас. Қолаверса, бу ғалаба бутун бир Европаники ҳам эмас. Бу ғалаба аслида бутун дунëники. Биз шунинг учун ҳам иккинчи жаҳон уруши дейишга қарор қилдик. Илгаригидай Улуғ ватан уруши демаймиз. Иккинчи жаҳон уруши бу жаҳоннинг қирғинбарот уруши эди. Агар бугун бизда айрим одамлар Германия ҳукумати, немис халқи бу байрамдан азият чекади деса, бу ҳам хато. Сабаб биз немис халқи билан урушганимиз йўқ, немис халқи билан курашганимиз йўқ. Бизнинг боболаримиз фашизм билан курашган. Боболаримиз бутун дунëга қутурган фашизмни йўқотиш ва яксон қилишга муяссар бўлган. Мен айтмоқчиман, Иккинчи жаҳон урушидаги буюк ғалаба инсоният тарихидаги ўтган минг-минг урушлар ичра энг буюк уруш эди. Энг буюк ғалаба эди, дейди Шароф Убайдуллаев.\nШароф ака Убайдуллаев билан гурунг чоғида Иккинчи Жаҳон урушидаги Ғалабага ҳамда уруш иштирокчиларига муносабат масаласини ҳам гаплашдик.\n- Иккинчи жаҳон урушига бериладиган муносабат устида ҳам бир қанча босқичлардан ўтишга тўғри келди. Албатта Иккинчи жаҳон уруши ғалабасини нишонлаш жараëнлари ҳам осон кечгани йўқ.\nОзодлик: Муносабатимиз бир қанча босқичдан ўтди деяпсиз. Ўша муносабатларнинг айрим босқичларида мен айтаëтган ҳолатлар бўлдими бўлмадими?\n- Ҳатто, сиз беш-олти йил деяпсиз. Ҳозир ҳам ҳақиқий уруш қаҳрамонлари етарли даражада, биз истайдиган даражада қадр-қиммат бундан юқорироқ бўлиши керак. Мана масалан мен ҳозир икки кун, айтдим юқорида, Жиззахнинг бир неча қишлоқлари элатлари, бир неча хўжаликларида мана шу айëмларда қатнашдик. Айни пайтда Жиззахда ота-боболаримиз қабрларини зиëрат қилдик. Мозорлар бошида бўлдик. Хуллас айтмоқчиманки, мен бирор жойда Жиззахдан етишиб чиққан адашмасам ягона Совет Иттифоқи Қаҳрамони Жўрақул Тўраев ҳақида бирор жойда илиқ сўз эшитганим йўқ. Мен Жиззах газеталарини ҳам олиб кўрдим. Вилоят газеталари, республика газеталарида ҳам айтайлик ўзбекни дунëга танитган, Иккинчи жаҳон урушида энг чўққисига айланган ўша Эрйигитовлар, Қўчқор Турдиевлар каби Иккинчи жаҳон урушининг ҳақиқий қаҳрамонлари ҳақида бирор-бир лавҳа ҳам ўқиганим йўқ. Бирор-бир фикр ҳам эшитганим йўқ. газеталарда Совет Иттифоқи Қаҳрамонлари ҳақида алоҳида бирор нарса кўрганим йўқ. Ҳалиям биз етарли даражага қайтганимиз йўқ.\n- Чунки бизнинг тарихимизга бўлган муносабатимизни шакллантиришга йўналтирилган айрим идеологик ғоявий идораларимиз ҳали тўлиқ ўзларининг йўлларини топа олгани йўқ. Чунки бундан 50-60 йил бурун ўша уруш майдонларида қон тўккан одамларга ҳеч қандай муносабатни ўзгартиришга ҳаққимиз йўқ, лекин булар бизни собиқ мустамлака Россияга, собиқ мустамлака Қизил империяга муносабатимиз билан бизнинг урушдаги, айтайлик Иккинчи жаҳон урушига бўлган муносабатимизни булар аралаштириб юбораяпти. Аралаштиришга ҳеч кимнинг ҳаққи йўқ. Жанг майдонларида қон тўккан, қаҳрамон бўлган ва қаҳрамон бўла олмаган одамларнинг деярли ҳаммаси қаҳрамон. Ҳаммаси бизнинг бугунги ҳаëтимиз учун, керак бўлса бугунги мустақилликка етиб келишимиз учун ҳам қон тўккан, деди куюниб таниқли ўзбек адиби, тажрибали журналист Шароф Убайдуллаев.\nМаълумотларга қараганда, Иккинчи Жаҳон урушида фашизмга қарши 1,5 миллион ўзбекистонлик иштирок этган.\nУруш арафасида мамлакат аҳолиси 5 млн нафарга етмаганини назарда тутсак, урушга қатнашганлар нуфузи қанчалик катта бўлганини ҳис қилиш қийин эмас.\nБаъзи маълумотларга қараганда, Иккинчи Жаҳон урушида кўрсатган қаҳрамонлиги учун 338 ўзбекистонлик Совет Иттифоқи Қаҳрамони унвонига сазовор, 53 ўзбекистонлик Шуҳрат орденининг тўла кавалери бўлган.


«АТОМДАН БОШЛАБ КОСМИК ФАЗО САРИ» - Ўзбекистон овози газетаси\nРоссия Федерацияси Президенти Владимир Путиннинг Ўзбекистонга давлат ташрифи хориж ОАВ, жумладан, Россия Федерацияси газеталари томонидан ҳам кенг ёритилмоқда. Хусусан, «Российская газета», «Экономика сегодня» газеталарида икки мамлакат ўртасидаги энергетика соҳасидаги ҳамкорликка, яъни Ўзбекистон Республикасида биринчи АЭС қурилишига бағишланган мақолаларда хусусан шундай дейилади:\n«— Олий даражадаги Россия — Ўзбекистон ўртасидаги музокаралар натижасига кўра, томонлар 2019-2024 йилларга мўлжалланган иқтисодий ҳамкорлик дастурини имзоладилар. Жумладан, икки давлат раҳбарлари рамзий тугмани босиб, ушбу йирик лойиҳага, яъни Республикада биринчи атом электро станцияси қурилиши бошланишига старт бердилар».\nЭнергетика соҳасидаги яхши ҳамкорлик\n«— Россия ва Ўзбекистон ўртасида имзоланган битим Ўзбекистонда атом соҳаси ривожланишига кўмаклашиши лозим деб, таъкидлайди эксперт Григорий Лукьянов. — Икки мамлакат биринчи ҳудудлараро форуми давомида Ўзбекистон ва Россия компаниялари ва идоралари ўртасида 800 дан ортиқ битим ва меморандумлар имзоланиб, уларнинг умумий миқдори қарийб 27 миллиард АҚШ долларини ташкил этди. Атом соҳасини Ўзбекистонда ривожлантириш лойиҳаси эса минтақа учун ўта муҳим бўлган муқобил энергияни ишлаб чиқаришга қаратилган».


Паспорт алмаштириш муддати 2018 йилнинг 1 июлигача узайтирилди « Ўзбекистон Халқ Ҳаракати\n19 December 2015 - 18:18\n“Озодлик” радиосининг хабар беришича, Ўзбекистон фуқаролик паспортини биометрик паспортга алмаштириш муддати 2,5 йилга узайтирилди. Ички ишлар вазирлиги вакилининг айтишича, паспортларни алмаштириш жараёни 2018 йилнинг 1 июлига қадар давом этади.\n“Тўғри, Ўзбекистон паспортларини биометрик паспортларга алмаштириш муддати 2018 йилнинг 1 июлига қадар узайтирилди. Бошқарманинг биометрик паспорт бериш муддатини узайтириш ҳақидаги таклифи юқорида тасдиқланди. Айни пайтда расмий нашрлар учун бу ҳақда ахборот тайёрланмоқда. Ҳозирча шу, қўшимча тафсилотлар расмий хабарда айтилади”, деди мулозим.\nЎтган ой бошида Озодлик манбалари биометрик паспорт олиш муддати камида бир йилга узайтирилиши масаласи кўриб чиқилаётганини билдирган эди. Лекин кейинчалик Ўзбекистон Ички ишлар вазирлиги Хорижга чиқиш-келиш ва фуқароликни расмийлаштириш бошқармаси расмийлари бу ҳақда президент Ислом Каримовгакиритилган таклиф бўйича қарор қабул қилинмаганини билдиришган эди.\nИслом Каримов 2009 йил 23 июнда қабул қилган “Ўзбекистон Республикасида паспорт тизимини янада такомиллаштириш чора-тадбирлари тўғрисида”ги фармонда “биометрик маълумотларга эга паспортлар халқаро фуқаро аэронавигацияси хавфсизлигини таъминлаш, шахсни тасдиқловчи ҳужжатларнинг қалбакилаштирилишига қарши ҳимоя даражасини ошириш, Давлат чегарасидан ўтишда шахсни тезкор ва аниқ идентификациялаш механизмларини такомиллаштириш, халқаро авиаташишлар сифати ва самарадорлигини ошириш мақсадида жорий этилиши” таъкидланган эди.


Ўзбекистон 20:17 / 23.02.2021 12995\nДепутат ўқитувчилар ёки мактаб директорлари ўқувчиларнинг олийгоҳга киришлари учун масъул эмаслигини айтиб ўтган.\n«Мактаблар стандартлар бўйича белгиланган таълимни бериши керак. Бола ўқишга кирадими, йўқми – ўзи ҳал қилсин. Бу мактабнинг бўйнидаги иш эмас.\nБолада ўқишга хоҳиш бўлмаса, интилиш бўлмаса, психологик босим остида бўлса, яъни атрофдаги коррупция ҳолатларини, олий маълумотлилар кам маош олаётганини кўриб умуман ўқишни хоҳламаётган бўлса-чи? Ота-онаси тадбиркор бўлса, уям шунга қизиқса, шу орқали пул топишни мақсад қилган бўлиши мумкин. Бу ҳолатда ўқитувчини айблай олмаймиз. Ўқитувчидан сифатли таълимни талаб қилиш керак фақат. Билим олиш, дунёқараш, ҳаммаси оиладаги муҳит билан боғлиқ боланинг ўқишга кириши. Ўқувчи ўқишга киролмаса ўқитувчида нима айб? Ёки дангаса бўлса бола...\nБировнинг ҳаракати учун бировни жавобгар қилиб бўлмайди. Агар шунинг учун ишдан бўшатадиган бўлса судлашиш керак», дейди Кушербаев.\nДепутат бундай талаб қўйилаётган соҳа ходимларида ҳуқуқий саводхонлик бўлиши лозимлигини ҳам таъкидлаган. Бундан ташқари, мактаблар ва ўқув марказлари ўртасидаги соғлом рақобат вужудга келиши нормал ҳолат эканлигини айтиб ўтган.\n«Ўзида хоҳиш бор одам давлат стандартлари асосида текинга билим олиш ҳуқуқига эга (мактабда), бундан қаноатланмаган ҳолда қўшимча ўқув марказларида чуқурроқ билим олиши ҳам мумкин.\nБилим – бу пул аслида. Таълим стандартидан келиб чиқиб бепул таълим ҳам бор, қўшимча билим олиш учун бундай марказлар ҳам ташкил этилган. Лекин олийгоҳга кираётганлар бўйича солиштирсак, хусусийларда устунлик бор. Негаки, уларда дарс бераётган педагогларни рағбатлантириш яхши йўлга қўйилган. Ойлиги яхши, ҳашарга ёки тадбирларга бориш, синфни тозалаб қўйиш каби мажбуриятлар юклатилмайди. Ўқитувчининг иши фақат билим бериш, яхши натижа кўрсатишга қаратилади», дейди у.\nАввалроқ Халқ таълими вазири Шерзод Шерматов мактаблар таълим сифатига қараб «тўқ қизил», «оч қизил», «сариқ» ва «яшил» рангларда таснифланиши ҳақида гапирган эди. Унга кўра, бирорта ҳам ўқувчиси ОТМга кирмаган мактаблар «тўқ қизил» рангда, 10 фоизгача ўқувчиси ОТМга кирган мактаблар «оч қизил», 30 фоизгача ўқувчиси ОТМга кирган мактаблар «сариқ» ва ўқувчиларининг ОТМга кириш кўрсаткичи 30 фоиздан ошган мактаблар «яшил» рангда белгиланган.\n2020 йил ноябрида Шерзод Шерматов бошчилигидаги йиғилишда бирорта битирувчиси ОТМга кирмаган Қашқадарё вилоятидаги 20та мактаб директорлари ишдан олингани хабар қилинганди. Кейинроқ Навоий вилоятида таълим сифати паст бўлган 26 та мактаб директорлари ишдан олинди.\n22:45 / 26.02.2021 4034


Гулистон бозорини ёпишга ҳарбийлар ҳам ташланди\nАҳолини ëппасига мажбурлаб пахтазорга ҳайдаëтган Сирдарё вилояти ҳокими буйруғи билан Гулистон шаҳридаги деҳқон бозорини ёпиш, бозорчи ва харидорларни қувиб чиқариш учун милиция билан бирга ҳарбийлар ҳам ташланди. Вилоят марказий бозори шу кунларда кечки соат 4 га қадар қулф ва хавфсизлик кучлари назорати остида қолмоқда.\nГулистон шаҳридаги деҳқон бозорида ишлайдиган савдогарлардан бирининг Озодликка хабар беришича, 1 октябрь куни эрта тонгдан бошлаб бозор кундузлари ëпиладиган бўлган:\n“Гулистон шаҳрида 1 октябрь куни тонг саҳардан бошлаб 30 яқин ҳарбийлар ва 70 дан ортиқ милиция ходимлари бозордан ҳаммани қўй подасини ҳайдагандай ҳайдаб, ҳар томондан тўсиб ташлади. Мана бир ҳафта бўлдики шу аҳвол, соат 16.00 гача бозорга яқинлашиб бўлмаяпти. Кейин 3 соат тўполон бозор бўлади. Ҳаммаёқ пробка, ур-сур, одамларни қийнаб юборди бу пахта дегани”, деди савдогарлардан бири.\nПахта муносабати билан Гулистондаги бозор ëпилди\nГулистон бозорида савдок қилдиган бошқа бир тадбиркорнинг айтишича, 8 октябрь куни эрталаб бозор бир муддатга очилган, лекин милиция ходимлари яна ҳаммани ҳайдаб чиқарган:\n“Бугун эрталаб бозор қандай бўлиб очилиб қолган экан, лекин милиционерлар дарров ҳаммани ҳайдаб чиқариб, дарвозаларни ёпиб олди. Шу билан соат тўртгача ёпиқ. Одамлар тўпланиб, бозор очилишини кутиб туради. Кейин тўполон бошланади. Айрим тадбиркорлар сал эртароқ девор ошиб дўконини тайёрлаб туради. Бозорга элтувчи автомобиль йўллари ҳам тўсиб қўйилган”, деди тадбиркор.\nГулистон шаҳар ҳокимлигининг ўзини таништирмаган мулозими Озодлик билан суҳбатда шаҳар ва туманлардаги бозорлар вилоят ҳокимининг қарори билан ёпиб қўйилганини тасдиқлади:\n“Шундай ака, пахтага умумий сафарбарлик эълон қилинган. Бозорлар соат тўртдан кейин очилаяпти. Планни тўлдириб олсак¸ ҳаммаси жойига тушади”, деди мулозим.\nЎзбекистон вилоятларида ҳар йили пахта мавсуми пайтида бозор ва дўконларнинг ёпилиши кузатилади. Собиқ иттифоқ давридан мерос бўлиб қолган бундай тадбирлар аҳолининг сарсон-саргардон бўлишига сабаб бўлмоқда.


Алишер Шодмонов: Охирги 14 кунда коронавирус бўйича ҳолатларнинг 48 фоизи аҳоли орасида аниқланган\n00:43 / 08.07.2020\nВазир аҳоли тўйлар, туғилган кун ва бошқа маросимларда карантин қоидаларига амал қилмаётганлигини таъкидлади.\nОхирги 14 кунда коронавирус бўйича ҳолатларнинг 2171таси, яъни 52 фоизи чет элдан келган фуқароларда, 48 фоизи эса аҳоли орасида аниқланган. Бу ҳақда соғлиқни сақлаш вазири Алишер Шодмонов “Ўзбекистон24” каналига берган интервьюсида маълум қилди.\nШодмоновнинг сўзларига кўра, белгиланган ички тартиб-қоидаларга риоя қилмаслик аҳоли орасида вирус кенг тарқалишига сабаб бўлмоқда.\nВазир тўйларни ташриф буюрувчилар сони чекланган ҳолда ўтказишга рухсат берилгани, бироқ одамлар бунга амал қилмаётганлигини таъкидлади.\nМасалан, 4 та тўйда 110 та касаллик аниқланган, бундан ташқари, биргина Юнусобод туманида ўтказилган тўйда 79 киши вирус юқтириб олган. 30 кишилик лимитга риоя этиш учун бир кунда уч марта тўй қилган.\nОхирги бир ойда Ўрикзор бозорида 35та, Юнусобод бозорида 39 та, Чорсу бозорида 11 та, Абу Сахийда 47 та, Чилонзор буюм бозорида 52 та ҳолатда вирус аниқланган. Қурилиш ташкилотларида 200дан ортиқ кишида вирус қайд этилган. Бундан ташқари, вино заводида 71та, банк ходимларининг 34 нафарида касаллик аниқланган.\n“Бу эса ушбу корхона ва ташкилотларда санитария-гигиена ва карантин қоидаларига амал қилинмаганлигини билдиради”, деди Шодмонов.\nЎзбекистонда шу кунга қадар касаллик юқтирганлар сони 10587 нафарга етди, 6690 киши соғайган ва 40 киши вафот этган.\n7 июль куни жами 308та янги ҳолат қайд этилди. Шундан 187 нафари карантин муассасаларида, 117 нафари аҳоли орасида, 4 нафари эса халқаро юк ташувчи автомашина ҳайдовчилари орасида аниқланган. 7 июль соат 23:30 ҳолатига кўра, Ўзбекистонда коронавирус инфекцияси қайд этилганлар сони 10670 нафарни ташкил этмоқда.\n17:32 / 28.10.2020\nЎзбекистон раислигида МДҲ соғлиқни сақлаш соҳасида ҳамкорлик кенгашининг навбатдаги йиғилиши бўлиб ўтди\n11:49 / 15.10.2020\nВазир: «Соғлом турмуш тарзига амал қилганлар рағбатлантирилади»\n20:55 / 16.09.2020\nТошкентда Корея билан ҳамкорликда онкология тиббиёт маркази бунёд этилади\n16:58 / 04.09.2020\nХитойлик мутахассислар билан коронавирусга қарши курашда ҳамкорликни янада кенгайтиришга оид шартнома имзоланди


Ҳарвард талабалари 1919 йили Бостонда юз берган фожиа сабабларини аниқлашди\n16:04 / 29.11.2016 10745\n1919 йил январида Бостон порт омборхоналари ҳудудида юз берган йирик ҳалокат сабабига ойдинлик киритилди. Ўшанда, крахмалдан олинувчи қуюқ қора модда солинган йирик ҳажмли идиш портлаган эди. Ҳарвард университети талабалари ушбу портлаш нима сабабдан юз берганини аниқлашган.\n"Улкан идишнинг қопқоғи ҳавога учмасдан бироз аввал кучли портлаш овози эшитилди, - деб тасвирлаган эди The New York Times газетаси ўша воқеа ҳақида ёзар экан. - 2 млн галлон (9,4 млн литр)га яқин қуюқ модда кўчалар бўйлаб оққан, бир неча бинони портлаш кучи билан ёпишқоқ вайрона бўлакларига айлантирган эди... Вагонлар, аравалар ва юк машиналар ағдарилган, бир нечта от ўлди. Йўллар ёпишқоқ модда билан тўлгани боис, транспорт ҳаракати тўхтатилди".\nФалокат оқибатида 21 киши ҳаётдан кўз юмган, 150га яқин одам турли даражада тан жароҳати олганди. Патоканинг зарба кучи шунчалик бўлганки, ўт ўчириш бўлими биноси пойдевори билан ағдарилган эди.\n"Салкам юз йил давомида нима учун портлаш бу қадар кучга эга бўлганини ҳеч ким изоҳлай олмаган, - деб ёзади газета. – Бироқ, Ҳарвард университетининг ўқитувчи ва талабаларидан иборат гуруҳ Америка физика жамиятидаги учрашувда ушбу воқеага нима сабаб бўлганига оид фикрларни илгари сурган. Уларнинг аниқлашича, Кариб денгизи ҳавзасидан Бостон портига келган йирик ҳажмли бакнинг ичидаги модданинг ҳарорати порт ҳаво ҳароратидан юқори бўлган. Шу билан портлаш учун ажойиб шароит пайдо бўлган".\nБундан ташқари, портга келганидан сўнг, патокани суюлтириш учун яна қиздиришган. Икки кундан сўнг, патока ҳарорати ҳаво ҳароратидан фарқи 4-5 даражага етганда портлаш рўй берган. Олимлар ўз гипотезаларини дастлаб, маккажўхори сиропи, сўнгра патоканинг ўзидан фойдаланган ҳолда синаб кўришган. Газетанинг ёзишича, ҳалокатнинг моделлаштирилган тажрибаси фожианинг айнисини деярли такрорлаган.\nШунингдек, ҳалокатга олиб келган сабаблардан яна бири патока сақланган бакнинг ҳолатидир. Мутахассисларнинг сўзларига кўра, бак деворлари бу каби маҳсулотни сақлаш учун талаб қилинган меъёрдан камида 50 фоиз ингичкароқ бўлган ҳамда сифатсиз пўлатдан ясалган.


Рио–2016. Фирдавс Мусабеков – сузиш бўйича Паралимпия чемпиони!\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Рио–2016. Фирдавс Мусабеков – сузиш бўйича Паралимпия чемпиони!\t10:35, 12 сентябрь 2016\tБразилиянинг Рио-де-Жанейро шаҳрида ўтказилаётган 2016 йилги Паралимпия ўйинларининг тўртинчи куни баҳслари ҳам якунланди.\nSports.uz нашрининг хабар беришича, ушбу кун дастуридан ўрин олган эркаклар ўртасидаги 100 метрга брасс усулида сузиш баҳсларининг финал босқичи ўз ниҳоясига етди.\nУшбу баҳсларда ҳамюртларимиздан Фирдавсбек Мусабеков ҳам иштирок этди. Қизғин баҳсда бешинчи йўлакдан стартга чиққан спортчимиз 1:04.94 натижа билан маррани кесиб ўтиб, украиналик Олексий Федина билан биргаликда олтин медальни бўлишиб олди.